title: The Stig

text: Tammikuussa 2007 Russ Swift, Top Gearissä aiemminkin esiintynyt stunt-ajaja, sanoi haastattelussa, että The Stig ei ole aina sama ihminen. Kun Damon Hill vieraili ohjelmassa ajamassa "kohtuuhintaista autoa", Clarkson kysyi suoraan, onko Hill The Stig. Hill vältteli kysymystä, eikä antanut myönteistä tai kielteistä vastausta.


title: The Stig

text: Kun Nigel Mansell vieraili ohjelmassa, Clarkson sanoi, että The Stig voisi ajaa radan aikaan 1.44. Mansell todisti teorian ajamalla ajan 1.44,6. The Stig oli ajanut ajan 1.44,4.


title: The Stig

text: Essexissä 14. syyskuuta 2007 järjestetyssä konsertissa koomikko Jimmy Carrilta kysyttiin lavalla, kuka The Stig on. Carr vastasi: "Ensimmäinen oli Damon Hill, ja toista esittää kaksi vaihtoehtoista rallikuskia". Carrin kommenttien todenperäisyys on kuitenkin kyseenalainen, koska Mustan (ensimmäisen) The Stigin henkilöllisyys oli paljastunut jo vuonna 2003.


title: The Stig

text: Stigin henkilöllisyydestä on jopa lyöty vetoa William Hillin veikkaussivustolla. Suosikiksi veikkauksissa on noussut monessakin Top Gear -jaksossa ollut stunt-ajaja Russ Swift, toisena listalla on Damon Hill.


title: The Stig

text: Brittiläisen Daily Mail -lehden mukaan The Stigiä on esittänyt myös Heikki Kovalainen. Lehden mukaan Kovalainen oli ratissa 2004, kun Top Gearissa testattiin Renault'n F1-autoa. Kovalainen toimi tuolloin Renault'n testikuljettajana.


title: The Stig

text: Kesäkuussa 2009 The Stigin oikea henkilöllisyys "paljastettiin" 13. tuotantokauden avausjaksossa, jossa The Stigin ajohaalariin ja kypärään pukeutunut F1-legenda Michael Schumacher paljasti kasvonsa. Jakson loppuun mennessä annettiin kuitenkin selvästi ymmärtää, että kyseessä oli pila. Lopputeksteissä The Stig mainitaan erikseen ja Michael Schumacher on jakson erikoisvieras. Jakson jälkeen ohjelman tuotantoryhmä ja BBC:n edustaja eivät edelleenkään vahvistaneet The Stigin henkilöllisyyttä.


title: The Stig

text: Tammikuussa 2009 tuli julkisuuteen tieto, että Valkoisena Stiginä toimii englantilainen kilpa-ajaja Ben Collins, kun ajaja itse kertoi bristolilaiselle taidegalleristille totuuden alter-egostaan. Jo aikaisemmin häntä oli epäilty The Stigiksi äänivertailujen perusteella. Hänen tehtävänsä ohjelmassa on ajaa nopeita kierrosaikoja arvioitavana olevilla autoilla ja antaa vinkkejä ohjelmassa vieraileville tähdille. Syyskuussa 2010 BBC hävisi oikeudenkäynnin kirjankustantaja Harper Collinsia vastaan, joka julkaisi kirjan Ben Collinsista ja hänen seitsemästä vuodestaan The Stig -hahmona. Lopullisesti henkilöllisyyden paljasti kirjankustantaja Harper Collins syyskuussa 2010 sen jälkeen, kun se oli voittanut oikeusjutun yleisradioyhtiö BBC:tä vastaan. Brittimedian mukaan BBC harkitsi koko The Stig -hahmon poistamista sarjasta. Tammikuussa 2011 Top Gear -sarjan fanien suureksi riemuksi kokovalkoisiin pukeutunut testiajaja The Stig kuitenkin palasi ruutuun uuden kauden mukana ja samalla brittimediassa alkoi spekulaatio siitä että oliko The Stig -hahmon sukupuoli vaihtunut naiseksi. Väitettä tuki ainakin se, että The Stigistä oli tullut hyvin pienikokoinen.


title: The Stig

text: Top Gearissä on esiintynyt 11 The Stigin "sukulaista".


title: The Stig

text: 9. kauden kolmannessa jaksossa Clarkson, Hammond ja May matkustivat Yhdysvaltoihin, jossa heidän tehtävänään oli ajaa käytettyjä yhdysvaltalaisia autoja neljän osavaltion läpi. Matkan aikana Top Gear -juontajat suorittivat erilaisia tehtäviä, joista yhdessä tarkoituksena oli selvittää, mikä juontajien autoista oli nopein ratakierroksella. Tätä tehtävää suorittamaan kutsuttiin The Stigin hieman ylipainoinen "amerikanserkku", jota kutsuttiin leikkisästi The Big Stigiksi ().


title: The Stig

text: Kauden 10 neljännessä jaksossa juontajat olivat jälleen matkalla, tällä kertaa Botswanassa. Eräs matkan tehtävistä oli jälleen nopea ratakierros, joka ajettiin tällä kertaa rallicross-radalla. Clarkson esitteli tehtävää suorittamaan kutsutun The Stigin tummaihoisen "afrikanserkun", jonka asusteena olivat ainoastaan Puman kengät, ajohansikkaat, lannevaate ja valkoinen kypärä.


title: The Stig

text: Kahdennentoista kauden ensimmäisessä jaksossa esiintyi jälleen eräs The Stigin sukulainen, rekkakuski (), joka oli jopa The Stigin amerikanserkkuakin lihavampi ja muistutti stereotyyppistä rekkakuskia valkean haalarin käsivarren "rusketusta" myöten. Hänen tehtävänään oli esitellä juontajille kuorma-auton käsittelyä ja etenkin yliohjautuvuutta.


title: The Stig

text: Eräässä jaksossa Stig oli uima-altaalla rentoutumassa ja taustalla on nähtävissä uiva nainen, jolla on valkoinen kypärä päässään.


title: The Stig

text: Kauden 14 toisessa jaksossa, jossa Clarkson, Hammond ja May rakentavat oman sähköauton esiintyy myös Stigin kasvissyöjäserkku, joka "kuolee" hybridiauton generaattorin savuihin ajaessaan miesten tekemällä autolla.


title: The Stig

text: Kauden 18 toisessa jaksossa Clarkson ja May tapaavat Stigin karatea harrastavan kiinanserkun. Serkku esiintyi yliagressiivisena hahmona, joka ilman eritystä syytä hyökkäili eri henkilöiden kimppuun.


title: The Stig

text: Kauden 22 toisessa jaksossa Clarkson, Hammond ja May tapaavat Stigin australialaisen serkun. Serkulla oli jaloissaan sandaalit.


title: The Stig

text: Muita Top Gearissa nähtyjä Stigin sukulaisia ovat vietnamilainen Kommunisti-Stig, Teini-Stig, Loma-Stig sekä Stigin saksalainen ja italialainen serkku.


title: The Stig

text:
The Stig on tunnettu siitä, että hän kuuntelee radalla ajaessaan monipuolista musiikkia ja erilaisia äänitteitä. Top Gearin historian aikana The Stig on kuunnellut muun muassa yhden hitin ihmeitä, viihdemusiikkia, progressiivista rockia, barokkimusiikkia, mainostunnareita, kieliopetuskasetteja, morsetusta, romanttisia runoja, elämänhallintaoppaita sekä kansallishymnejä.
13. kaudella The Stig kuuntelee poikkeuksetta säkkipillimusiikkia. Jeremy Clarkson on sanonut, että musiikki auttaa The Stigiä rauhoittumaan testikierroksilla. Tosiasiassa The Stigin kuuntelema musiikki on jälkiäänitetty kuhunkin Top Gear -jaksoon.


title: John Marshall

text: John Marshall voi tarkoittaa ainakin seuraavia henkilöitä:


title: Salt-N-Pepa

text: Salt-N-Pepa on yhdysvaltalainen hip hop -trio. Jäsenet ovat syntyneet Queensissa, New Yorkissa. Yhtye aloitti toimintansa 1980-luvulla, ja sen levytyksiä on kansainvälisesti myyty kaikkiaan yli 10 miljoonaa kappaletta. Vuonna 1995 Salt-N-Pepa sai Grammy-palkinnon.


title: Saumamyrkkyluikero

text: Saumamyrkkyluikero ("Meiacanthus atrodorsalis") on luikeroihin kuuluva kala. Sen purema on myrkyllinen.


title: Saumamyrkkyluikero

text: Saumamyrkkyluikero kasvaa noin 11 cm pitkäksi. Se on edestä sinivihreä, selästä pyrstöön keltainen. Pyrstö on keltainen ja haarukanmuotoinen. Silmän alapuolella kulkee vino musta juova jonka reunat ovat neonsiniset.


title: Saumamyrkkyluikero

text: Saumamyrkkyluikero elää luonnossa Tyynenmeren länsiosissa.


title: Saumamyrkkyluikero

text: Saumamyrkkyluikero on niin aggressiivinen, että sitä on pidettävä joko yksitellen tai pariskuntana. Se voi purra sormeen, jos joku työntää kätensä akvaarioon. Kalan purema on myrkyllinen ja voi aiheuttaa allergisen reaktion.


title: Saumamyrkkyluikero

text: Saumamyrkkyluikero syö lihapitoista ruokaa.


title: Hot for Teacher

text: Hot for Teacher on hard rock -yhtye Van Halenin single, joka julkaistiin vuonna 1984. Se julkaistiin myös yhtyeen menestysalbumilla "1984". Kappale on mukana myös Van Halenin kokoelmalevyllä "The Best of Both Worlds". Kappale ylsi sijalle 56 "Billboard Hot 100" listalla samalla kun Van Halenin toinen tunnetumpi single ”Jump” jyräsi listan ykkösenä peräti viisi viikkoa.


title: Hot for Teacher

text: Kappaleesta tehtiin musiikkivideo, jossa yhtyeen jäsenet ovat koulussa. Kappale on myös mukana "" -pelissä


title: Seepramyrkkyluikero

text: Seepramyrkkyluikero ("Meiacanthus grammistes") on luikeroihin kuuluva kala. Sen purema on myrkyllinen.


title: Seepramyrkkyluikero

text: Seepramyrkkyluikero kasvaa noin 11 cm pitkäksi. Se on vaakasuoraan musta-keltaraitainen.


title: Seepramyrkkyluikero

text: Seepramyrkkyluikero elää luonnossa Korallimerellä ja Indopasifisella merialueella.


title: Seepramyrkkyluikero

text: Seepramyrkkyluikero on aggressiivinen samannäköisiä kaloja kohtaan ja voi purra niitä myrkkyhampaillaan. Se tarvitsee piilopaikkoja. Kalan purema on myrkyllinen ja voi aiheuttaa allergisen reaktion.


title: Seepramyrkkyluikero

text: Seepramyrkkyluikero syö lihapitoista ruokaa: massiäyriäisiä, artemiaa ja kuivaruokia.


title: One Crimson Night

text: One Crimson Night on heavy metal -yhtye HammerFallin vuonna 2003 julkaisema livealbumi ja -DVD. DVD-versio julkaistiin vuonna 2004. Albumi nauhoitettiin yhtyeen konsertissa Göteborgissa.----


title: Ruskomyrkkyluikero

text: Ruskomyrkkyluikero ("Meiacanthus mossambicus") on luikeroihin kuuluva kala. Sen purema on myrkyllinen.


title: Ruskomyrkkyluikero

text: Ruskomyrkkyluikero kasvaa noin 9 cm pitkäksi. Se on ruskeansävyinen keltaista pyrstöä lukuun ottamatta.


title: Ruskomyrkkyluikero

text: Ruskomyrkkyluikero elää luonnossa Intian valtameren länsiosassa: Itä-Afrikan, Komorosaarten ja Madagaskarin rannikolla. Se pysyttelee koralliriuttojen läheisyydessä, etenkin sellaisissa osissa joissa korallit kasvavat melko hitaasti ja niistä on irronnut kiviä ja korallisoraa.


title: Ruskomyrkkyluikero

text: Ruskomyrkkyluikero on rauhallinen kala. Jos petokala nappaa sen suuhunsa, ruskomyrkkyluikero puraisee myrkkyhampaillaan petoa suuhun ja pelastuu. Kalan purema on myrkyllinen ja voi aiheuttaa allergisen reaktion.


title: Ruskomyrkkyluikero

text: Ruskomyrkkyluikero syö lihapitoista ruokaa: massiäyriäisiä, artemiaa ja kuivaruokia. Sitä tulisi ruokkia useita kertoja päivässä. Se elää 24-28-asteisessa merivedessä.


title: Decemberunderground

text: Decemberunderground on AFI:n seitsemäs studioalbumi, joka julkaistiin 29. toukokuuta 2006.


title: Decemberunderground

text: Albumin myötä AFI voitti MTV Music Awardsissa vuonna 2006 parhaan rocktulokkaan palkinnon.


title: Nelson Frazier Jr.

text: Nelson Frazier Jr. (14. helmikuuta 1971 Memphis, Tennessee – 18. helmikuuta 2014) oli yhdysvaltalainen showpainin ammattilainen, joka esiintyi ensi kerran WWF:ssä (nyk. WWE) vuonna 1993. Hänet tunnettiin paremmin paininimillä Viscera ja Big Daddy V.


title: Nelson Frazier Jr.

text: Hänen lopetusliikkeinään tulivat tunnetuiksi mm. Viscera Drop, Sex Drive ja Whirlwind of Love. Myöhemmin hän käytti Two-Handle Choke-Powerbombia ja Big Daddy V Dropia, jota SmackDownin supertähti Umaga käytti nimellä Samoan Drop. Hän piti WWF:ssä hallussaan Hardcore- ja World Tag Team -mestaruuksia. Hän oli myös vuoden 1995 King of The Ring. Frazier käytti ennen paininimeä Viscerana. Visceran kosittua Lilian Garciaa ja Lilianin vastattua kieltävästi, Viscera suuttui ja muutti nimensä Big Daddy V:ksi. Näitä aiemmin hän käytti painijanimenään Mabelia.


title: Nelson Frazier Jr.

text: Vuonna 2007 hän siirtyi ECW:hen ja alkoi käyttää nimeä Big Daddy V. Sittemmin hän ystävystyi Mark Henryn kanssa ja he perustivat Tag Teamin. Big Daddy V yritti vuoden 2007 aikana tavoitella ECW:n mestaruutta CM Punkilta. Sen jälkeen vuonna 2008 hän yritti muun muassa päästä Money In The Bank Ladder Matsiin Wrestlemania 24:ssä. Karsinta ottelu oli CM Punkia vastaan ja BDV hävisi uloslaskulla.


title: Nelson Frazier Jr.

text: Big Daddy V oli painoltaan 221 kg ja pituudeltaan 206 cm.


title: Nelson Frazier Jr.

text: Big Daddy V:n WWE-sopimus raukesi vuonna 2008 ja sitä myötä hän siirtyi NWA:han nimellä King V. Frazier kuoli 18.2 sydänkohtaukseen. Hän oli kuollessaan vain 43-vuotias.


title: Cheryl James

text: Cheryl "Salt" James (s. 8. huhtikuuta 1964, Brooklyn, New York) on yhdysvaltalainen R&B- ja hip hop -laulaja. Hän on yksi kolmesta jäsenestä, jotka muodostavat Grammy-palkitun Salt-N-Pepa-trion vakituisen kokoonpanon. Hän asuu Long Islandilla miehensä "Gavin Wrayn" ja kahden lapsensa kanssa.


title: Sandra Denton

text: Sandra ”Pepa” Denton (s. 9. marraskuuta 1964 Kingston, Jamaika) on yhdysvaltalainen hip hop -artisti. Hän on yksi kolmesta jäsenestä, jotka muodostavat Salt-N-Pepan vakituisen kokoonpanoon. Hän muutti lapsena perheineen Queensiin, New Yorkiin, ja tapasi sairaanhoitajaksi opiskellessaan tulevan yhtyetoverinsa Cheryl Jamesin. Salt-N-Pepa on myöhemmin saavuttanut maailmanlaajuisen menestyksen ja voittanut yhden Grammy-palkinnon.


title: Sandra Denton

text: Denton sai ensimmäisen lapsensa Tyranin vuonna 1990. Hän teki vuonna 1993 vierailevan esiintymisen Ricki Laken show’ssa. Hän oli vuosina 1999–2001 naimisissa räppäri-näyttelijä Treachin kanssa, ja avioliitosta syntyi yksi tytär.


title: Sandra Denton

text: Denton on muusikonuransa ohessa toiminut elokuvanäyttelijänä.


title: Janne Henriksson

text: Janne Henriksson (s. 5. elokuuta 1981 Turku) on suomalainen jalkapallomaalivahti, joka edustaa Ykkösessä pelaavaa Kokkolan Pallo-Veikkoja.


title: Janne Henriksson

text: Kaarinan Pojista lähtöisin oleva Henriksson ehti pelata kasvattajaseurassaan miesten joukkueessa vain puoli kautta kesällä 1998, sillä hän siirtyi 16-vuotiaana Alankomaiden toisen sarjatason FC Emmeniin. Henriksson ei kuitenkaan saanut vakiinnutettua paikkaansa ykkösjoukkueessa, vaan pelasi seuran juniori- ja reservijoukkueissa. Viimeiset puolitoista kautta hän oli kuitenkin Emmenin edustusjoukkueen kakkosmaalivahti, jolle ei kuitenkaan kertynyt sarjaotteluita.


title: Janne Henriksson

text: Alankomaiden jälkeen Henriksson siirtyi kaudella 2001 Suomen Veikkausliigaan. Ensimmäinen seura oli Vaasan Palloseura, jossa hän pelasi neljä kautta. Veikkausliigadebyyttinsä Henriksson teki elokuussa 2001. Kausina 2001 ja 2002 Henriksonille yhteensä 19 liigaottelua ollen Henri Sillanpään varamiehenä. Kaksi viimeistä kautta VPS ja Henriksson pelasivat Ykkösessä. Henriksson palasi Veikkausliigaan siirryttyään kaudeksi 2005 Tornioon TP-47:ään.


title: Janne Henriksson

text: Henrikson siirtyi TP-47:n pudottua silloin 45 Veikkausliigaottelun kokemuksella toiseen Veikkausliigaseuraan kotkalaiseen FC KooTeePeehen, jossa hän pelasi seuraavat kolme kautta ja kaikkiaan 64 Veikkausliigaottelua. FC KooTeePeen taival Veikkausliigassa päättyi syksyllä 2008, minkä jälkeen Henrikssonin seuraksi tuli myös Veikkausliigassa pelaava espoolainen FC Honka. Henriksson ei kyennyt vakiinnuttamaan seurassa ykkösmaalivahdin paikkaa, minkä vuoksi pelejä kertyi kahden kauden aikana Veikkausliigassa vain kuusi.


title: Janne Henriksson

text: Henriksson siirtyi FC Hongasta VPS:ään marraskuussa 2010 kolmen vuoden sopimuksella. Sillanpään toimiessa edelleen pääosin VPS:n ykkösmaalivahtina ja lisäksi loukkantumiset verottivat hänen peliaikaansa, jota kertyi kolmen kauden aikana vain 16 ottelussa. Henrikssonin ura VPS:ssä sai jatkoa keväällä 2014, jolloin hän aloittaa kahdeksannen kautensa VPS:n riveissä. Kaikkiaan Henrikssonilla kauden 2014 lopussa oli takanaan 13 kautta Veikkausliigassa ja kaikkiaan 146 ottelua. Kaudeksi 2015 Henriksson siirtyi Ykköseen nousseeseen Vasa IFK:hon.


title: DJ Spinderella

text: Deidra Muriel Roper eli DJ Spinderella (s. 3. elokuuta 1970) on hip hop -yhtye Salt-N-Pepan DJ. Hän tutustui 16-vuotiaana Sandra Dentoniin ja Cheryl Jamesiin ja liittyi heidän yhtyeeseensä Pamela Greenin jätettyä kokoonpanon.


title: DJ Spinderella

text: DJ Spinderella avasi vuonna 1997 oman kauneussalonkinsa. Hänellä on koripalloilija Kenny Andersonin kanssa yhteinen tytär. Hän on maassaan myös tunnettu radiopersoonallisuus.


title: Viiden kortin avopokeri

text: Viiden kortin avopokeri () on avopokerin vanhin muoto. Sitä on pelattu Yhdysvaltain sisällissodasta lähtien. Sitä pelataan nykyään vähemmän kuin suosituimpia pokeripelejä kuten texas- ja omaha hold'emia. Pelissä pelaajille jaetaan yksi kierros kerrallaan kaikkiaan viisi korttia, ensin yksi pimeä kortti ja sitten neljä avointa. Suomessa suosittu sökönä tunnettu pokeripeli on muunnelma, jossa on lisäksi neljän kortin väri ja suora, joita tässä pelissä ei tunneta.


title: Viiden kortin avopokeri

text:
Perusversiossa on neljä panostusjakoa. Koska suurin osa korteista jaetaan avoimina, jokainen pelaaja tietää paljon enemmän muiden pelaajien käsistä kuin ostopokerissa, mikä laajentaa mahdollisia strategioita.
Koska kortteja ei vaihdeta, pelissä voi maksimissaan olla kymmenen pelaajaa, mutta mikäli kaikki kymmenen pelaajaa pysyvät mukana loppuun saakka, vain kaksi kortti pakasta jää käyttämättä, ja 40 on näkyvillä. Tämä on tietenkin epätodennäköistä, mutta mitä enemmän kortteja on näkyvillä, sitä kauemmin pelaajat saattavat laskea mahdollisuuksia parantaa käsiään, jolloin pelistä voi tulla kömpelöä. Peli toimii parhaiten kun pelaajia on kuudesta kahdeksaan, joskin avopokeri toimii ostopokeria paremmin, jos pelaajia on vähemmän, ja pelissä voi olla paljon toimintaa, vaikka pelaajia olisikin kaksi, kuten elokuva "The Cincinnati Kid" havainnollistaa.


title: Viiden kortin avopokeri

text: Kuten pokerissa, istumajärjestyksestä, ensimmäisestä jakajasta, mahdollisista erityissäännöistä, panostusrajoista ja aikarajoista tulee sopia. Jakovuoro siirtyy tavalliseen tapaan vasemmalle.


title: Viiden kortin avopokeri

text:
Avopokerissa ei ole yleensä alkupottia, mutta pelaajat voivat sopia sellaisesta.
Yleinen tapa rajoittaa panostuksia avopokerissa on asettaa alarajaksi 1 pelimerkki ja vaihtelevat ylärajat, yleensä kaksi pelimerkkiä panostuksissa ja korotuksissa kolmen ensimmäisen panostusjakson aikana ja esimerkiksi viisi pelimerkkiä neljännen panostusjakson aikana.
On myös yleinen käytäntö, että viiden pelimerkin yläraja tulee voimaan heti, kun jollakin on "avoin pari", eli kuvapuoli yläspäin olevien korttien sisältämä pari. Tämä voi tapahtua jo toisen panostusjakson aikana.
Vaihtoehtoinen tapa on asettaa yhden pelimerkin yläraja ensimmäiselle panostusjaksolle, kahden toisella panostusjaksolle, kolmen kolmannelle panostusjaksolle ja neljän neljännelle panostusjaksolle, jälleen sillä varauksella, että neljän pelimerkin yläraja astuu voimaan kun pari on näkyvillä.
Myös pottilimiitit, joissa pelaaja voi panostaa tai korottaa potin koon verran, sopivat avopokeriin.


title: Viiden kortin avopokeri

text: Avoin pari (open pair) Pelaajien näkyvien korttien joukossa oleva pari


title: Viiden kortin avopokeri

text: Reikäkortti (hole-card) Kullekin pelaajalle kuvapuoli alaspäin jaettu kortti (pimeä kortti)


title: Viiden kortin avopokeri

text: Villi kortti (wild card) Esimerkiksi Vaihdon yhteydessä parin kanssa jätettävä kortti, villi kortti


title: Viasat Explorer

text: Viasat Explorer on Modern Times Groupin omistama maksullinen televisiokanava. Kanava lähettää ohjelmaa aamukuudesta aina keskiyöhön asti. Kanavalla nähdään dokumentteja eläimistä, extreme-lajeista, seikkailuista, matkustamisesta ja teknologiasta.


title: Viasat Explorer

text: Viasat Explorer aloitti 6. tammikuuta 2002 Norjassa, Ruotsissa, Tanskassa ja Suomessa. 1. marraskuuta 2003 kanava aloitti myös Venäjällä, Kazakstanissa, Virossa, Latviassa, Liettuassa, Moldovassa, Valko-Venäjällä, Unkarissa, Puolassa, Romaniassa ja Bulgariassa.


title: Viasat Explorer

text: Viasat Explorer aloitti lähetyksensä Suomessa 6. tammikuuta 2002. Kanava on saatavilla Viasatin kautta joko satelliitin tai kaapeliverkon kautta. Kaapelissa Viasat Explorer lähettää ohjelmaa aamukuudesta keskiyöhön, mutta satelliitissa Viasat Explorerilla on jaettu kanavapaikka aikusviihdekanava Spicen kanssa, joten lähetysaika on 13.00–1.00. Viasat aloitti kanavan uusien ohjelmien suomenkielisen tekstityksen 1. syyskuuta 2007, kun Suomi siirtyi pelkästään digitaalisiin televisiolähetyksiin.


title: Koruruhtinaskala

text: Koruruhtinaskala ("Genicanthus bellus") on keisarikaloihin kuuluva kala.


title: Koruruhtinaskala

text: Koruruhtinaskala kasvaa noin 15 cm pitkäksi. Keltasävyinen koiras ja tummasävyinen naaras poikkeavat toisistaan kovasti. Koiraalla on vaalealla pohjalla keltaiset juovat kyljessä ja selkäevän tyvessä. Sen pyrstö on lyyramainen. Naaraalla on tummanruskeat, melkein mustat kuviot.


title: Koruruhtinaskala

text: Koruruhtinaskala on kotoisin Tyynenmeren eteläosista. Sitä tavataan harvoin 30 metrin yläpuolella.


title: Koruruhtinaskala

text:
Koruruhtinaskaloja kannattaa pitää akvaariossa parina. Se on rauhallinen kala joka ei näyki koralleja.
Koruruhtinaskala syö planktonpitoista ruokaa.


title: Nikolai Rakov

text: Nikolai Petrovitš Rakov (, 14. maaliskuuta 1908 – 3. marraskuuta 1990) oli venäläinen säveltäjä.


title: Nikolai Rakov

text: Rakov syntyi Kalugassa ja opiskeli alun perin viulunsoittoa Rubinstein-musiikkikoulussa, sitten sävellystä Moskovan konservatoriossa Reinhold Glièren ja Sergei Vasilenkon johdolla. Valmistuttuaan vuonna 1931 hänestä tuli Glièren avustaja konservatoriossa. Hänestä tuli sittemmin itsestään luennoitsija (1935) ja orkestraation professori (1943).


title: Nikolai Rakov

text: Rakovin tunnetuimpien oppilaiden joukkoon lukeutuivat Edison Denisov, Boris Tšaikovski, Nikolai Peiko, Andrei Ešpai ja Alfred Schnittke. Hän piti myös konsertteja viulistina ja kapellimestarina ja kirjoitti lukuisia kirjoja orkestraatiosta. Hän sai ensimmäisestä viulukonsertostaan (1944) Stalin-palkinnon 1946 sekä Neuvostoliiton kansantaiteilijan arvonimen 1975.


title: Nikolai Rakov

text: Rakovin musiikki on tonaalista ja tyylillisesti myöhäisromanttista, ja usein on kuultavissa venäläiskansallisia vaikutteita. Myöhemmissä teoksissaan hän osoitti kiinnostusta uusklassismia kohtaan. Tunnetuimpiin teoksiin kuuluu ensimmäinen viulukonsertto, jonka nosti suuren yleisön tietoisuuteen varsinkin David Oistrah. Rakov kuoli arvostettuna säveltäjänä Moskovassa 1990.


title: Feldkirchen bei Graz

text: Feldkirchen bei Graz on kunta Steiermarkin osavaltiossa Itävallassa. Sen asukasluku vuonna 2006 oli 5 244.


title: Feldkirchen bei Graz

text: Feldkirchen sijaitsee heti Grazin eteläpuolella, Mur-joen länsipuolella. Se on osa Graz-Umgebungin piiriä ja on käytännössä yksi osavaltion pääkaupungin esikaupungeista. Kunnan pinta-ala on 11,5 neliökilometriä.


title: Feldkirchen bei Graz

text: Itävallan etelärata kulkee Feldkirchen bei Grazin läpi ja sen varrella on kaksi rautatieasemaa. Yksi niistä on yhteinen asema Seiersbergin kanssa, ja toinen palvelee Grazin lentoasemaa, joka sijaitsee osittain kunnan alueella.


title: Jarno Tuunainen

text: Jarno Tuunainen (s. 5. marraskuuta 1977 Helsinki) on entinen suomalainen jalkapalloilija. Hän oli pelipaikaltaan keskuspuolustaja, mutta pystyi pelaamaan myös keskikentän pohjalla.


title: Jarno Tuunainen

text: Tuunainen on PK-35:n kasvatti ja debytoi seuran tuolloin Kakkosessa pelanneessa edustusjoukkueessa kaudella 1995. Suomen korkeimmalla sarjatasolla Veikkausliigassa hän teki ensiesiintymisensä kasvattajaseuransa riveissä kaudella 1998. Hän on edustanut liigassa myös Jokereita, Tampereen Pallo-Veikkoja, Atlantista, Allianssia, KooTeePeetä ja Myllykosken Palloa. Hän palasi PK-35:een kaudeksi 2011.


title: Jarno Tuunainen

text: Tuunainen on pelannut 233 liigaottelua ja tehnyt kuusi liigamaalia. Hän saavutti SM-hopeaa Jokereissa kaudella 2000 ja Allianssissa kaudella 2004, SM-pronssia PK-35:ssä kaudella 1998 sekä Suomen cupin mestaruuden Jokereissa kaudella 1999 ja Atlantiksessa kaudella 2001. Hänet valittiin Veikkausliigan fair play -pelaajaksi kaudella 2002.


title: Jarno Tuunainen

text: Tuunainen on pelannut myös 19 poikamaaottelua.


title: Caterina Valente

text: Caterina Valente (s. 14. tammikuuta 1931 Pariisi, Ranska) on italialainen laulaja, tanssija ja näyttelijä.


title: Caterina Valente

text: Italialaisen taiteilijaperheen tytär oli varsinkin 1950-luvun puolivälistä seuraavan vuosikymmenen puoliväliin oikea maailmantähti. Häntä voidaan kutsua todelliseksi moniosaajaksi. Hän puhui sujuvasti kuutta eri kieltä, mutta levytti peräti kahdellatoista kielellä, muun muassa saksaksi, portugaliksi, japaniksi, hollanniksi ja kreikaksi.


title: Caterina Valente

text: Caterina Valente avioitui 1952 jonglööri Erik van Aronin (Gerd Eric Horst Scholz) kanssa. Muusikko Eric van Aron (s.1958) on heidän poikansa. Valenten ensimmäiset levytyssopimukset olivat Kurt Edelhagenin ja Werner Müllerin orkestereiden solistina. Kuubalaisen Ernesto Lecuanan säveltämien (mm. "Malaguena" ja "The Breeze and I") levytyksillä Valente nousi samoihin aikoihin myös Yhdysvaltojen myyntilistoille. Vuonna 1955 hän esiintyi "Golgate Comedy Hour" -ohjelmassa yhdessä Gordon MacRaen kanssa. Valente sai oman televisio-ohjelma saksalaisella tv-kanavalla jo vuonna 1957, ja sitä tuotettiin aina 1980-luvulle saakka. Hänellä oli oma tv-ohjelma myös Italiassa, Itävallassa ja Sveitsissä. Vuosina 1966-1972 hän oli vakituinen vieras Dean Martin Show -ohjelmassa, ja hän vieraili myös Perry Comon ja Danny Kayen tv-ohjelmissa. 1960-luvun puolivälissä hän työskenteli legendaarisen Claus Ogermannin kanssa ja levytti hänen säveltämäänsä musiikkia italiaksi ja englanniksi Decca- ja London levymerkeille. Vuonna 1972 hän aviotui brittiläisen pianistin Roy Buddin kanssa. Heillä on poika Alexander, mutta he erosivat 1979.


title: Caterina Valente

text: Saksassa hän oli iskelmämusiikin pääesittäjä. Siellä hän levytti Cole Porterin "I love Paris", "Ganz Paris träumt von der Liebe", jota myytiin runsaat 500 000 kappaletta 1954.


title: Caterina Valente

text: Suomessa hänen suurimpia hittejään oli 1959 "Rote Rosen werden blüh'n" (Beethovenin Für Elisestä muokattu iskelmä, jonka teki samana vuonna suomeksi Tuula Ikäheimo nimellä "Kaipuun kukka"), 1960 "Oh Valentino" ja "Sucu Sucu". Caterina Valente esiintyi Suomessa vuonna 1960 Tesvision viihdeohjelmasarjassa "Aikamme huiput". Tämä ohjelma lähetettiin suorana Helsingin Ruotsalaisesta Teatterista. Sarjan muita huippuvieraita olivat muun muassa tanskalainen lauluduo Nina ja Frederik sekä Hollywood-tähti Jayne Mansfield.


title: Caterina Valente

text: Vuosien aikana hän on levyttänyt tai esittänyt monien kansainvälisten artistien, kuten Louis Armstrongin, Benny Goodmannin, Ella Fitzgeraldin, Woody Hermanin, Tommy Dorsey Orchesteran, Buddy Rich, Sy Oliverin, Claus Ogermanin ja Chet Bakerin kanssa. Hän on esiintynyt myös elokuvissa. Vuonna 1962 Valente vieraili USA:ssa huippusuositun Perry Como show’n tähtivieraana. Suomessakin nähdyssä jaksossa Perry Como esitti hänelle varta vasten sävelletyn serenadin nimeltä "Caterina". Kappaleesta tehtiin Suomessa samanniminen kotimainen versio Eino Grönin esittämänä


title: Caterina Valente

text:
Maaliskuussa 2002 Caterina Valente sai elämäntyöstään saksalaisen Echo-Press-esityspalkinnon.Yhdysvallat
Brasilia
Peru
Argentiina
Kolumbia
Britannia
Australia
Saksa
Japani
Etelä-Afrikka


title: Bernard Greenhouse

text: Bernard Greenhouse (3. tammikuuta 1916, Newark, New Jersey – 13. toukokuuta 2011) oli yhdysvaltalainen sellisti. Hän aloitti 18-vuotiaana opintonsa Felix Salmondin johdolla Juilliard Schoolissa. Neljä vuotta Salmondin ohjauksessa vietettyään hän sai lisäopetusta Emanuel Feuermannilta, Diran Alexanianilta, Raja Garbousovalta ja Pablo Casalsilta.


title: Bernard Greenhouse

text: Viimeisteltyään opintonsa Casals'n kanssa Greenhouse aloitti uransa solistina. Hän ei kuitenkaan menestynyt riittävästi, sillä sello ei ollut siihen aikaan suosittu soolosoitin. Vuonna 1955 hän perusti viulisti Daniel Guiletin ja pianisti Menahem Presslerin kanssa Beaux Arts Trion, jonka jäsenenä hänet muistetaan yhä parhaiten. Peter Wiley korvasi hänet kokoonpanossa 1987.


title: Bernard Greenhouse

text: Uransa aikana Greenhouse on opettanut mm. "Manhattan School of Musicissa", "New England Conservatory of Musicissa", "Rutgers Universityssä" ja "State University of New Yorkissa" Stony Brookissa. Vielä eläkkeellä ollessaan hän piti yhä mestariluokkia Yhdysvalloissa, Kanadassa ja Euroopassa.


title: Pim peli pom

text: Pim peli pom on Vesa-Matti Loirin Tyyne-sketsihahmon studioalbumi, joka on ilmestynyt levymerkillä Flamingo FGL 4030 vuonna 1988.


title: Kiilaenkelikala

text: Kiilaenkelikala ("Holacanthus passer") on keisarikaloihin kuuluva kala.


title: Kiilaenkelikala

text:
Kiilaenkelikala kasvaa noin 35 cm pitkäksi. Se on yleisväriltään sinisävyinen, pyrstö on keltainen ja kyljessä on valkea pystyraita. Nuoret yksilöt ovat värikkäämipiä.
Kiilaenkelikala on kotoisin Tyynenmeren itäosista: Kalifornianlahdelta Peruun.


title: Kiilaenkelikala

text: Kiilaenkelikala nyppii elävästä kivestä siinä kasvavaa levää ja pieniä selkärangattomia. Se nyppii myös kivikorallien polyyppeja, joten se ei sovi riutta-akvaarioon. Kiilaenkelikala voi kehittyä aggressiiviseksi, joten sitä ei pidä pitää arkojen kalojen seurassa.


title: Kiilaenkelikala

text: Kiilaenkelikala syö levää ja pieniä selkärangattomia, ennen kaikkea sienieläimiä.


title: Slim Thug

text: Slim Thug (oikealta nimeltään Stayve Jerome Thomas, s. 8. syyskuuta 1980 Houston, Texas, Yhdysvallat) on yhdysvaltalainen rap-artisti. Hänen ensimmäinen levy-yhtiönsä oli Swishahouse. Puolitoista vuotta myöhemmin Stayve perusti veljensä kanssa oman levy-yhtiön Boss Hogg Outlawsin. Stayve on myös levy-yhtiöiden Geffen Records, The Neputnes ja The Star Trak listoilla. Hän voitti MTV Music Awardsin vuoden 2006 parhaan R&B-musiikkivideon palkinnon kappaleella "Check On It" laulaja Beyoncén kanssa.


title: Harmaakeisarikala

text: Harmaakeisarikala ("Pomacanthus arcuatus") on suurikokoinen Länsi-Atlantin koralliriuttojen kala. Niitä käytetään Karibialla ruokakaloina. Lisäksi niitä pidetään suurissa meriakvaarioissa.


title: Harmaakeisarikala

text: Harmaakeisarikala kasvaa noin 50 cm pitkäksi. Aikuisella yksilöllä on vaaleanharmaalla pohjalla tummanharmaita pilkkuja, nuorilla yksilöillä on ruskeanharmaapilkullisella pohjalla neljä kapeaa valkoista pystyjuovaa.


title: Harmaakeisarikala

text: Harmaakeisarikala on kotoisin Karibialta ja muualta Atlantin länsilaidalta Uudesta Englannista aina Brasiliaan asti.. Niitä on tavattu koralliriuttojen läheisyydestä 2-30 metrin syvyydestä.


title: Harmaakeisarikala

text: Harmaakeisarikalat elävät yksin tai pareina. Niillä on suuri, yli tuhannen neliömetrin reviiri.


title: Harmaakeisarikala

text: Harmaakeisarikala nyppii elävästä kivestä siinä kasvavaa levää ja pieniä selkärangattomia. Se nyppii myös korallien polyyppeja ja simpukoiden vaippaa, joten se ei sovi riutta-akvaarioon.


title: Harmaakeisarikala

text:
Harmaakeisarikalanaaras voi tuottaa yhdellä kutukerralla 50 000-100 000 mätimunaa. ne kutevat pareittain (eivät ryhmänä) ja levittelevät mädin veteen, missä poikaset kehittyvät leijuvan planktonin joukossa.
Harmaakeisarikala syö levää ja pieniä selkärangattomia, kuten sienieläimiä ja vaippaeläimiä.


title: RAY Pokeri

text: Pokeri on Veikkauksen rahapeliautomaatti, jolla pelataan pokeria. Eri malleissa vaihtelevat pelityyppi eli voitonmaksutaulukko, säännöt ja käytettävä pakka. Pelivalikoimasta löytyvät mm. jokeripokeri, ässäpokeri, kakkospokeri, kymppipokeri, senttipokeri, taitopokeri ja DEAL.


title: RAY Pokeri

text: Pelivälineenä Pokerissa käytetään 52 kortin pakkaa, jossa voi olla myös jokerikortti (Jokeripokeri). Pelissä automaatti jakaa pelaajalle viisi korttia, minkä jälkeen hänellä on yhden kerran mahdollisuus vaihtaa valitsemansa kortit. Vaihtaminen ei ole pakollista. Tämän jälkeen pelaaja voittaa, mikäli voittava korttiyhdistelmä on muodostunut. Pelin päävoitto on 50 tai 75 euroa pelikoneesta riippuen.


title: RAY Pokeri

text: Voittaessaan pelaaja voi tuplata voittonsa, mikäli voittosumma on korkeintaan puolet päävoitosta. Tällöin pelaajan on arvattava, vetääkö automaatti pakasta seuraavaksi suuren kortin (yli seitsemän) vai pienen (alle seitsemän). Jos arvaus on väärä, pelaaja menettää panoksensa. Seitsemää ei voi veikata, joten jos automaatti vetää pakasta sen, pelaaja häviää aina, paitsi että uusissa pokeripelikoneissa punaisella 7:llä tuplaus päättyy ja siihen saakka kerrytetyt voitot saa pitää.


title: RAY Pokeri

text: Päävoittoon tarvitaan joko värisuora (viisi peräkkäistä korttia samaa maata) tai viitoset (neloset ja jokeri). Poikkeuksen tekee kuitenkin RAY:n 70-vuotisjuhlavuosi, jonka kunniaksi viitosilla voittaa 70 euroa.


title: Teini-ikäiset mutanttininjakilpikonnat (vuoden 2003 animaatiosarja)

text: Teini-ikäiset mutanttininjakilpikonnat () on yhdysvaltalainen animaatiosarja, joka perustuu Kevin Eastmanin ja Peter Lairdin "Teini-ikäiset mutanttininjakilpikonnat" -sarjakuviin. Kyseessä oli Turtles-sarjan uudelleenkäynnistys, jonka oli tarkoitus saada turtlesit takaisin ohjelmaan. Sarjaa oli tuottamassa myös Turtlesien sarjakuvakustantajana toimiva Mirage Studios ja erityisesti Peter Laird, jonka myötä animaatio oli enemmän sarjakuvan kaltainen, toisin kuin 1980- ja 1990–luvuilla esitetty "Turtles – mutanttikilpikonnat" -animaatiosarja. Tämä sarja on luultavasti tunnetuin Turtles-sarja. Sarjan kauden 1-4 monet jaksot perustuvat alkuperäisiin sarjakuviin ja ne noudattavat uskollisimmin sarjakuvien juonen kulkua, mutta joitain muutoksia on tehty juonikuvioihin ja hahmoihin.


text: Sarja alkoi Yhdysvalloissa 8. helmikuuta 2003 pilottijaksolla FoxBox-kanavalla ja nousi suureen suosioon. 4Kids ilmoitti kesällä 2003 tilanneensa sarjalle toisen tuotantokauden. Sarjasta tuotettiin yhteensä 156 jaksoa 7 tuotantokauden verran, vaikka 5 tuotantokauden oli alun perin tarkoitus olla sarjan viimeinen kausi. Sarjan tuotantokaudet 1–5 etenevät nykypäivässä, mutta 6. tuotantokausi laittaa sankarit tulevaisuuteen vuoteen 2105, jossa he seikkailevat Casey Jonesin ja April O’Neilin kaukaisen jälkeläisen Cody Jonesin kanssa. 7. tuotantokaudella he palaavat takaisin nykyhetkeen ja itse hahmot saivat uuden piirrostyylin, jonka myötä ne muistuttavat vuoden 2007 elokuvan hahmoja. Sarja päättyi seitsemänteen tuotantokauteen 28. helmikuuta 2009.


text: Sarjan pohjalta julkaistiin myös elokuva "" vuonna 2009, jota esitettiin ensi kerran San Diegossa pidetyssä sarjakuvatapahtumassa. Suomessa sarja alkoi 5. lokakuuta 2003 MTV3:lla ja nähtiin viimeisen kerran 26. joulukuuta 2009. Myöhemmin sarjaa on esitetty MTV3:n lisäksi C More Juniorilla ja Subilla, sekä maksullisella Cartoon Networkilla.


text: Sarja alkaa siitä, kun Teini-ikäiset mutanttininjakilpikonnat ovat syvällä kaupungin katujen alla, maanalaisessa suojassaan harjoittelemassa taistelutaitojaan. Kesken kaiken paikalle hyökkää lauma Mousereiksi kutsuttuja robotteja, joita ei estä mikään. Niitä tulee läpi kivien ja seinien. Taistelun tuoksinnassa luolan katto romahtaa ja kilpikonnien on lähdettävä pakomatkalle. Tästä alkaa heidän seikkailut.


text: Kilpikonnien kohtalo sai alkunsa Utromien kehittämästä muukalaismönjästä, joka sattui eräänä päivänä putoamaan rekan lastista viemäristöön, jossa oli neljä lemmikkikilpikonnaa, jotka eräs nuori poika oli vahingossa pudottanut. Nämä neljä kilpikonnaa altistuivat vahingossa outoon vihreään hohtavaan mönjään, joka muutti heidän mutanteiksi. Kilpikonnat kasvoivat New Yorkin viemäristössä, jossa heidän isänään ja opettajanaan toimi mestari Tikku. Kuten kilpikonnat myös Tikku oli altistunut mutaation vaikutukselle, kun hän tavallisena rottana otti suojaansa silloin tavalliset kilpikonnat. Tikku opetti heitä oppimiaan ninjutsun liikkeitä ja eri aseiden käsittelyä. Samalla hän nimesi heidät lempirenessanssitaiteilijoidensa mukaan: Leonardo, Raphael, Donatello ja Michelangelo.


text: Sarjan kuudes tuotantokausi on nimeltään "Fast Forward", jossa kilpikonnat ja mestari Tikku löytävät yhtäkkiä itsensä futuristisesta maailmasta, jossa autot lentävät ja väestö koostuu niin ihmisistä kuin muukalaisolennoista. He tapaavat niin sanotun syyllisen, joka toi heidät vuoteen 2105, jossa Manhattanista on tullut galaksin keskus. Nuori vasta 14-vuotias Casey Jonesin ja April O'Neilin lapsenlapsenlapsenlapsenlapsi Cody Jones paljastaa siirtäneensä vahingossa "aikaikkunan" kautta kilpikonnat tulevaisuuteen. Pian he huomaavat edessä olevan uusia vaaroja ja villejä uusia vihollisia riehumassa Manhattanilla. Heidän pahimpiin vastustajiinsa lukeutuvat Codyn setä, Darius Dun, sekä ulkoavaruudesta tullut Sh'Okanabo ja hänen apurinsa Viral.


text: Sarjan seitsemäs ja viimeinen tuotantokausi on nimeltään "Back to the Sewers", jossa kilpikonnien palattua takaisin omaan aikakauteen mestari Tikku hajoaa palasiksi Viralin ammuttua häntä purkajaohjelman säteellä. Turtlesit yrittävät Donatellon avulla kerätä mestarin Tikun datapaloja kyberavaruudesta kasatakseen mestarinsa takaisin elävien kirjoihin. Viral puolestaan yrittää tunkeutua erääseen dataholviin, joka sulauttaa hänet osaksi holvissa elänyttä Kyber-Silppuria, joka on Jalkaklaanin Silppurin digitaalinen kopio. Myös Kyber-Silppuri pyrkii pääsemään pois kyberavaruudesta kyberportaalin avulla.


text: Sarjan kehittäminen alkoi vuoden 2001 aikana, jolloin Mirage tarjoi Warner Bros. Animationille idean uudenlaisesta piirrossarjasta. Warner Bros. Animation teki alustavasti hahmojen luonnoksia, joista Turtles nelikko muistutti ensimmäisten sarjakuvien näköisiltä. Uuden sarjan oli tarkoitus esitettäväksi Kids' WB:llä tai Cartoon Networkilla, mutta Warner Brothers luopui sarjasta.


text: Uuden sarjan kehittäminen ei kuitenkaan jäänyt paikolleen vaan vuonna 2002 4Kids Entertainment oli halukas tuomaan sarjan uudelleen markkinoille ja esittämään sitä omalla kanavallaan FoxBoxilla lauantaiaamuisin. Mirage Studios suostui tarjoukseen ja yhteisrahoittamaan Playmates Toysin kanssa uutta sarjaa.


text: Sarjan tarkoitus oli palata takaisin alkuperäisen tarinan pariin, jonka Eastman ja Laird loivat. Sarjakuvaa kustantava Mirage oli vahvasti mukana sarjan tuotannossa ja erityisesti Peter Laird oli mukana sarjan tuottamisessa ja luomisessa mukana. Hän toimi eräänlaisena konsulttina työskennellessään tiiviisti valvovan tuottajan Lloyd Goldfinen kanssa. Seuraten tarinoiden kehittelyä, kokonaisten käsikirjoitusten seuraamista ja luonut itsekin sarjaan erilaisia luonnoksia hahmoista.


text: Sarjan televisioon kehittänyt ja päätoimisesti sarjasta vastaava Goldfine kertoi antamassaan haastattelussa sarjan tuottamisen tapahtuvan kausi kerrallaan. Ryhmä suunnitteli kauden kokonaisuuden ja karkean tarinan kokonaisuudessaan, jonka jälkeen Goldfine tapaasi Miragen toimitusjohtajat Lairdin ja Gary Richardsonin keskustellakseen heidän mielipiteestään ja mahdollisista lisäyksistä, sekä muutoksista. Tapaamisen jälkeen saatuaan valmiiksi yhden kauden mittaisen tarinakokonaisuuden ja Miragen hyväksynnän Goldfine palaasi takaisin 4Kidsille, jonka jälkeen käsikirjoittaminen alkoi. Aluksi hän vei tarina-arkin tarinoiden muokkaajalle. Muun muassa Michael Ryan toimi sarjan toisen tuotantokauden jaksojen muokkaajana. Tarkistettuaan ja viimeisteltyään tarinat hän lähetti käsikirjoittajille omat tehtävänsä jaksoja varten.


text: 4Kidsillä oli ryhmä käsikirjoittajia, joista käytetyimmät olivat Marty Isenberg, joka loi usein jaksoihin näppäriä vuoropuheluita ja Eric Luke usein kehitti luovia jaksoja, mukana olivat myös Greg Johnson, Ben Townsend ja Christopher Yost, sekä useita muita. Useimmiten tarina-arkin hyväksynnän jälkeen määrätyt käsikirjoittajat työstivät jaksojen pääpiirteet. Tämän myötä saatiin kohta kohdalta kirjoitettua mitä jaksoissa tapahtuu, sekä missä ja mikä on jakson ratkaiseva hetki tai juonen käänne. Lisäksi mitä vuoropuheluja voitiin lisätä tiettyihin kohtiin ennen lopullista viimeistelyä.


text: Pääpiirteiden ollessa hyväksynnän arvoisia, ryhmä aloitti työstämään kokonaisen käsikirjoituksen. Tämän aikana he kävivät läpi mahdolliset muutokset parantaakseen tai muuttaakseen tarinan tärkeitä hetkiä, vuoropuheluita, hahmojen käyttäytymistä, sekä televisioyhtiö FOXin hyväksynnän, jotta jakso oli heidän määräämien sääntöjen mukainen lastenohjelmaksi. Useimmiten ryhmä viimeisteli uuden käsikirjoituksen joka viikko.


text: Suomessa sarja esitettiin ensimmäisen kerran MTV3:lla 5. lokakuuta 2003. Sarjan ensimmäinen tuotantokausi esitettiin sunnuntaisin, jolloin viimeinen jakso päättyi 4. huhtikuuta 2004. Toista tuotantokautta esitettiin perjantaisin, joka alkoi 22. huhtikuuta 2005. Kausi piti taukoa heinäkuusta joulukuuhun vuonna 2005. Se jatkui 6. tammikuuta 2006 jaksolla "Heijastuksia" ja päättyi 5. toukokuuta 2006 jaksoon 26 "Suuri taistelu, osa 4/4". Sarja jatkui poikkeuksellisesti neljännellä tuotantokaudella jota esitettiin lauantaiaamuisin, joka alkoi 3. maaliskuuta 2007 ja päättyi 18. marraskuuta 2007. Muutamaa kuukautta myöhemmin sarja jatkui kuudennen tuotantokauden jaksoilla 9. maaliskuuta 2008, joiden esitys päättyi 16. marraskuuta 2008. Lopulta sarjan kolmannen tuotantokauden esitykset aloitettiin lauantaiaamuisin, joka alkoi 4. huhtikuuta 2009 ja ne päättyivät 26. syyskuuta 2009 jaksoon 26 "Maastamuutto, osa 2/2". Sarjasta jätettiin jälleen yksi tuotantokausi väliin kun MTV3 esitti 3. lokakuuta 2009 lähtien seitsemättä tuotantokautta.


text: Sarjan suomenkielisestä jälkiäänityksestä vastasi ensimmäisellä ja toisella kaudella Oy PVP Voice Ab (Pauli Virta Productions), ja sen jälkeen Dubberman Finland Oy (nykyisin BTI Studios).


text: MTV3 esitti ensimmäiset uusinnat ensimmäisen tuotantokauden jaksoin vuonna 2005, viimeinen jakso päättyi 15. huhtikuuta 2005 jaksoon "Tikkua etsimässä, osa 2/2". Ja jatkui taas 1. syyskuuta 2006 toisen tuotantokauden jaksoin, kausi aloitettiin kuitenkin kolmannella jaksolla "Kilpikonnat avaruudessa, osa 3/5: Telkien takana". Jaksoja esitettiin kahdesti viikossa, perjantaisin kello 14.15 ja sunnuntaisin kello 8.30. Lokakuusta joulukuuhun uusintoja esitettiin vain perjantaisin vaihtelevina kellon aikoina 14.00-14.30 välisenä aikana. Tammikuussa 2007 toisen tuotantokauden kaksi viimeistä jaksoa esitettiin lauantaiaamuna kello 8.15, joista viimeinen esitettiin 13. tammikuuta. Viikkoa myöhemmin MTV3 jatkoi toisen tuotantokauden uusintaa esittämällä kauden avausjakson "Kilpikonnat avaruudessa, osa 1/5: Fugitoidi" 20. tammikuuta 2007. Uusintoja jatkettiin aina 3. maaliskuuta asti, kauden kuudenteen jaksoon "Salainen alkuperä, osa 1/3". 16. joulukuuta 2007 MTV3 alkoi esittää neljännen tuotantokauden jaksoja, jaksosta 15 "Silppurin vesa". Uusinnat päätettiin 2. maaliskuuta 2008 kauden päätösjaksoon "Ninjatuomioistuin".


text: Kesällä C More Juniori alkoi esittää kuudennen tuotantokauden jaksoja kello 19.35. Ensimmäinen jakso nähtiin 3. heinäkuuta 2009 jaksolla "Hyväntekeväisyyskeikka", joka oli tuotantokauden 18 jakso. Kauden viimeinen jakso "Zixxin kuudes aisti" esitettiin 17. heinäkuuta. Sarjan uusinnat jatkuivat seuraavana päivänä kauden avausjaksolla "Tulevaisuuden uhat". Myös Sub esitti kuudennen tuotantokauden jaksoja 23. heinäkuuta 2009 aina 27. elokuuta 2009 asti.Sarja on saanut positiivisen vastaanoton ja arvostelun, myös fanien keskuudessa hyvin arvostettu sarja, ainakin viisi ensimmäistä tuotantokautta. Sarjan fanit olivat kritisoineet sarjan viimeisimpiä kausia, koska turtlesit olivat saaneet uuden piirrostyylin, ja saivat viimeisellä kaudella oikeat silmät kuin kausilla 1-6 heillä oli valkoiset silmät niin kuin sarjakuvissa. Arvostelua herätti myös se, että kaudet eivät keskittyneet enää samaan tarinaan niin kuin kausilla 1-4 ja väkivalta oli vähentynyt vaikka sarjassa oli vähemmän väkivaltaa ja niiden mikään jakso ei perustunut enää sarjakuviin, eivätkä ne olleet enää yhtä synkkiä kuin kaudet 1-5. Tuottajat myöhemmin myönsivät että kausia ei olisi koskaan pitänyt tehdä.


title: Debbie Ferguson-McKenzie

text: Debbie Ferguson-McKenzie (o.s. Ferguson, s. 16. tammikuuta 1976 Nassau, Bahama) on bahamalainen pikajuoksija.


title: Debbie Ferguson-McKenzie

text: Ferguson-McKenzie kilpaili 1992 Soulin nuorten MM-kisoissa, joissa hän karsiutui 100 metrin juoksun toisissa alkuerissä ajalla 11,92 ja 200 metrin juoksun välierissä ajalla 24,74. Kaksi vuotta myöhemmin Lissabonin nuorten MM-kisoissa hän juoksi 100 metrillä viidenneksi ajalla 11,48 ja 200 metrillä neljänneksi ajalla 23,59. 1995 hän voitti Pan-Amerikan nuorten mestaruuden 100 ja 200 metrillä sekä Keski-Amerikan mestaruuden 200 metrin juoksussa. Samana vuonna Göteborgin MM-kisoissa hän karsiutui 200 metrin alkuerissä ajalla 23,33. Atlantan olympialaisissa 1996 Ferguson-McKenzie karsiutui 100 metrin välierissä ajalla 11,28, mutta oli mukana voittamassa 4 x 100 metrin viestijuoksun olympiahopeaa, juostuaan alkuerissä Bahaman joukkueessa.


title: Debbie Ferguson-McKenzie

text: Ferguson-McKenzie voitti 1997 Keski-Amerikan mestaruuden 100 metrillä. Samana vuonna Ateenan MM-kisoissa hän karsiutui 100 metrin välierissä. Seuraavana vuonna hän voitti 100 ja 200 metrin NCAA-mestaruudet. Hän voitti 1999 Pan-Amerikan kisoissa 200 metrin kilpailun. Samana vuonna Sevillan MM-kisoissa hän karsiutui 100 metrin välierissä ajalla 11,12, mutta selvisi 200 metrin loppukilpailuun, jossa sijoittui viidenneksi ajalla 22,28. Hän oli myös mukana Bahaman pikaviestijoukkueessa, joka voitti kisoissa MM-kultaa. Kauden lopussa hän oli GP-finaalissa 200 metrillä viides. Vuonna 2000 Ferguson-McKenzie juoksi Sydneyn olympialaisissa 100 metrillä kahdeksanneksi, 200 metrillä viidenneksi ja oli mukana voittamassa olympiakultaa pikaviestissä. Kauden lopussa hän sijoittui GP-finaalissa 100 metrillä viidenneksi.


title: Debbie Ferguson-McKenzie

text: Ferguson-McKenzie juoksi Edmontonin MM-kisoissa 2001 alun perin 100 metrillä kuudenneksi ja 200 metrillä toiseksi, mutta kun Marion Jones hylättiin vuonna 2007 dopingin käytön vuoksi, sai Ferguson-McKenzie jälkikäteen MM-kultaa. Myöhemmin samana vuonna hän oli GP-finaalissa 200 metrillä toinen. Seuraavana vuonna hän voitti Kansainyhteisön kisoissa kultaa sekä 100 metrillä ajalla 10,91 että 200 metrillä ajalla 22,20. Kauden lopussa hän oli toinen GP-finaalissa 100 metrillä ja voitti yleisurheilun maailmancupin 200 metrillä. Pariisin MM-kisoissa 2003 Ferguson-McKenzie karsiutui 100 metrin välierissä ja 200 metrin toisissa alkuerissä. Seuraavana vuonna hän voitti maansa mestaruudet 100 ja 200 metrillä, mutta karsiutui Budapestin sisäratojen MM-kisoissa 60 metrin juoksun välierissä ajalla 7,32. Ateenan olympialaisissa hän juoksi 100 metrillä seitsemänneksi ja voitti 200 metrillä olympiapronssia. Myöhemmin samana vuonna hän sijoittui 100 metrillä kuudenneksi ja 200 metrillä toiseksi.


title: Debbie Ferguson-McKenzie

text: Vuonna 2006 Ferguson-McKenzie sijoittui 100 metrillä seitsemänneksi ja 200 metrillä neljänneksi. Osakan MM-kilpailuissa 2007 hän karsiutui välierissä sekä 100 että 200 metrillä. hän sijoittui samana syksynä toiseksi 200 metrillä ajalla 22,74. Pekingin olympialaisissa 2008 hän oli seitsemäs sekä 100 että 200 metrillä. Saman vuoden hän sijoittui 100 metrillä kahdeksanneksi ja 200 metrillä neljänneksi. Berliinin MM-kilpailuissa 2009 hän sai pronssia 200 metrillä ajalla 22,41 ja sijoittui kuudenneksi 100 metrillä ajalla 11,05. Pikaviestissä hän juoksi ankkuriosuuden Bahaman hopeajoukkueessa. hän oli 100 metrillä kuudes ja 200 metrillä neljäs. Daegun MM-kilpailuissa 2011 hän sijoittui kuudenneksi 200 metrillä ajalla 22,96.


title: Debbie Ferguson-McKenzie

text: Ferguson-McKenzie meni vuonna 2005 naimisiin bahamalaisen liikemiehen Adrian McKenzien kanssa.


title: Elokuu Ensemble

text: Elokuu Ensemble on suomalainen, vuonna 2003 perustettu kamarimusiikkiyhtye.


title: CBD

text: CBD voi tarkoittaa seuraavia asioita:


title: Banaanikärpästutkimuksen historia

text: Banaanikärpästutkimuksen historia juontaa juurensa aina 1900-luvun alkuun asti, jolloin muun muassa Charles W. Woodworth ja Thomas Hunt Morgan ryhmineen aloittivat banaanikärpäsellä tehdyt laajamittaiset tutkimukset. Banaanikärpänen on ollut ihmisen jälkeen yksi tutkituimmista organismeista aina näihin päiviin asti jo vuodesta 1905, jolloin ensimmäinen tieteellinen banaanikärpäsartikkeli julkaistiin. Vuosisadan mittainen tutkimustyön historia huipentui vuonna 2000, jolloin banaanikärpäsen koko genomin sekvenssi julkaistiin.


title: Banaanikärpästutkimuksen historia

text: Ensimmäinen tutkija, joka kasvatti suurempia määriä banaanikärpäsiä laboratoriossa oli Kalifornian yliopiston perinnöllisyystieteen professori Charles W. Woodworth. Varsinaisen kokeellisen tutkimuksen banaanikärpäsellä aloitti Woodworthin ehdotuksesta Harvardin yliopiston professori William Ernest Castle, jonka oppilas ja työtoveri Frederic Carpenter julkaisi ensimmäisen tieteellisen artikkelin banaanikärpäsestä vuonna 1905.


title: Banaanikärpästutkimuksen historia

text: Ehdottomasti merkittävin 1900-luvun alun banaanikärpästutkijoista oli kuitenkin Columbian yliopiston professori Thomas Hunt Morgan ryhmineen, joka alkoi työskennellä banaanikärpästen parissa noin vuonna 1908. Morgan teki monia kokeita banaanikärpäsillä ja löysi muun muassa 1910 banaanikärpäsen ensimmäisen mutantin, "white"n, joka muutti kärpäsen silmät valkoisiksi. Morganin ryhmä paikallisti mutatoituneen geenin banaanikärpäsen X-kromosomiin, todistaen samalla, että geenit sijaitsevat kromosomeissa. Morgan ryhmineen osoitti kromosomissa olevan suuren joukon geenejä, jotka ovat lineaarisesti järjestäytyneet kromosomeihin. Morganin tutkijaryhmä myös päätteli sen, että mitä kauempana geenit sijaitsivat kromosomissa, sitä suuremmalla todennäköisyydellä niiden välisellä alueella tapahtui "crossing-over" eli tekijäinvaihto.


title: Banaanikärpästutkimuksen historia

text: Morganin kokeellinen mutaatiotutkimus myös antoi varmemman pohjan sen aikaiselle vielä varsin spekulatiiviselle evoluutioteorialle ja hänen ryhmänsä oli myös ensimmäinen kuuluisaksi tullut koulukunta genetiikan alalla, jonka ansiota oli perinnöllisyystieteen vakiintuminen biologisen tutkimuksen itsenäiseksi osa-alueeksi. Thomas Hunt Morganille myönnettiin 1933 Nobelin lääketieteen palkinto banaanikärpästen genetiikkaan kohdistuneista tutkimuksista.


title: Banaanikärpästutkimuksen historia

text: Morgan ei suinkaan tehnyt tutkimuksia yksin, vaan hänen ympärilleen muodostui ryhmä maineikkaita biologeja, kuten Calvin Bridges, Hermann Joseph Muller ja Alfred Sturtevant. Ensimmäisen kromosomikartan banaanikärpäselle laati vuonna 1913 Alfred H. Sturtevant, joka työskenteli myös Morganin ryhmässä. T. H. Morgan itse julkaisi ensimmäiset tarkat fysikaaliset paikat useille banaanikärpäsen geeneille vuonna 1938. Sturtevantin huomattavimmat saavutukset olivatkin geneettisen kartoituksen teorian periaatteiden selvittäminen sekä geenien kytkennän teorian kehittäminen. Hänen teorioitaan käytetään vielä tänäkin päivänä paikannettaessa geenejä kromosomeihin. Sturtevant myös todisti, että geeneillä on yksiselitteinen paikka kromosomissa eli lokus ja että geenit sijaitsevat kromosomeissa lineaarisessa järjestyksessä. Näistä tuloksista Sturtevant työtovereineen kehittivät myös periytymisen kromosomiteorian, joka vaikutti suuresti genetiikan kehitykseen.


title: Banaanikärpästutkimuksen historia

text: Tämän lisäksi Sturtevant teki monia muita löytöjä, jotka yhdessä muodostavat modernin genetiikan perustan. Hän tutki crossing-overin eri muotoja, niiden vaikutusta mutaatioihin ja seksuaalivalinnan genetiikkaa. Juuri (kaksinkertaisia) crossing-overeita ja niiden frekvenssiä Sturtevant käytti määritellessään geenien etäisyyksiä ja keskinäisiä järjestyksiä banaanikärpäsen geenikartalla. Tämä työ mahdollisti myös ihmisen geenikarttojen muodostamisen. Varhaisten alkioiden kehitystä tutkiessaan hän onnistui myös ensimmäisenä mittaamaan aikuisen organismin elimien alkioetäisyyden. Tämä etäisyyden mittayksikkönä on nykyään "sturt", joka on nimetty hänen kunniakseen. Suturtevant myös alun perin osoitti, miten yksi koiraan kromosomi poikkeaa naaraan kromosomista, ja että yksilön sukupuoli ja siihen kytkeytyneet ominaisuudet määräytyvät juuri sen kromosomin mukaan. Calvin Bridges todisti lopullisesti oikeaksi geenien sijoittumisen kromosomeihin ja sukupuolikromosomien teorian vuonna 1916. Bridges osoitti, että tiettyä geenien poikkeuksellista käyttäytymistä vastasi täysin samankaltainen kromosomien poikkeuksellinen käyttäytyminen.


title: Banaanikärpästutkimuksen historia

text: Banaanikärpäsellä tehdyn varhaisen mutaatiotutkimuksen uranuurtaja 1920-luvulla puolestaan oli Hermann J. Muller, joka indusoi mutaatioita röntgensäteilyn avulla. Mullerin ansiota on myös pääosin banaanikärpästutkimuksessa tänäkin päivänä käytössä olevan termistön kehittäminen. Jo vuonna 1918 Muller oli myös kehittänyt nk. "balancer"-kromosomit, joissa olevat inversiot mahdollistivat synnytettyjen letaalimutaatioiden pidon heterotsygoottisina. Vuonna 1926 Muller havaitsi selvän yhteyden säteilyannoksen ja kuolettavien letaalimutaatioiden määrän välillä säteilyttäessään vaihtelevilla röntgensäteilyannoksilla banaanikärpäskantaa jolla ei tapahtunut crossing-overia. Kun Muller julkaisi havaintonsa Berliinin viidennessä kansainvälisessä perinnöllisyystieteen konferenssissa, artikkelissaan "The Problem of Genetic Modification", aiheutti havainto suuren mediakohun. Artikkeli nosti myös Mullerin suuren yleisön tietoisuuteen. Muiden tutkijoiden toistaessa kokeita muilla malliorganismeilla, kuten maissilla, siirtyi Muller tutkimaan säteilyn vaikutuksia ihmiseen. Seuraavina vuosina Muller keskittyikin julkituomaan röntgensäteilyn mahdollisia haittavaikutuksia ihmisillä. Keksinnöstään Muller sai lääketieteen Nobelin 1946.


title: Banaanikärpästutkimuksen historia

text: Myös evoluutiotutkimusta banaanikärpäsellä tehtiin jo varhain. Alun perin Ukrainasta kotoisin ollut Theodosius Dobzhansky todisti 1930- ja 1940-luvuilla banaanikärpäsen kromosomistotutkimusten avulla luonnonvalinnan toimivan luonnonpopulaatioissa sekä pystyi selvittämään eri "Drosophila"-lajien fylogenian. Dobzhansky muutti jo vuonna 1927 Yhdysvaltoihin työskennelläkseen Thomas Hunt Morganin kanssa banaanikärpäsen genetiikan parissa. Dobzhansky julkaisi vuonna 1937 evoluutiobiologian mestariteoksensa nimeltä "Genetics and the Origin of Species", josta tuli modernin synteettisen evoluutioteorian merkittävimpiä teoksia. Samana vuonna hän sai Yhdysvaltojen kansalaisuuden.


title: Banaanikärpästutkimuksen historia

text: Don Poulsonia puolestaan pidetään banaanikärpäsen embryologian perustajana. Vuonna 1940 hän julkaisi alan ensimmäisen artikkelin, jossa Poulson todisti "Notch"-geenin vaikuttavan hermoston kehitykseen. Tämän lisäksi Edward B. Lewis aloitti jo vuonna 1946 kehityksen kannalta tärkeän "bithorax"-geenikompleksin tutkimuksen. Lewis jatkoi tutkimuksiaan aina 1960-luvulle asti.


title: Banaanikärpästutkimuksen historia

text: D. L. Lindsley ja L. Sandler kehittivät ensimmäisen koko genomin geenikartoitusmenetelmän jo vuonna 1970, käyttäen hyväkseen jo 1930-luvulla kehitettyä menetelmää, jossa kromosomimutaatioita tuotettiin röntgensäteilyn avulla. Suoritettu fenotyyppisten mutaatioiden kartoitus vaati aikanaan suuremman työpanoksen kuin vuonna 2000 valmistunut koko genomin sekvensointi.


title: Banaanikärpästutkimuksen historia

text: Moderni genomitutkimus banaanikärpäsellä alkoi jo vuonna 1974, jolloin D. S. Hogness kloonasi ensimmäisen kerran pätkän banaanikärpäsen DNA:sta laboratoriossaan Stanfordin yliopistossa. Hogness myös pystyi selvittämään kloonien alkuperäisen paikan kromosomistossa. Koko banaanikärpäsen genomi kloonattiin lambdafaageihin vuoteen 1975 mennessä. Ensimmäinen kloonattu, geeni "Ultrabithorax", paikallistettiin vuonna 1979.


title: Banaanikärpästutkimuksen historia

text: 1980-luvulla alkoi myös banaanikärpäsen yksilönkehityksen tutkimus. Saksalainen Christiane Nüsslein-Volhard ja yhdysvaltalainen Eric Wieschaus osoittivat, että kärpäsen kehitystä ohjaavat tiettyjen morfogeeneiksi kutsuttujen pitoisuuksien erot. He myös havaitsivat, että morfogeenit muodostivat selkeitä porrasmaisia gradientteja kärpäsen alkiossa. Havainnoistaan he saivat Nobelin lääketieteen palkinnon yhdessä alkionkehitystä tutkineen Edward B. Lewisin kanssa vuonna 1995. Myöhemmin on löydetty useita morfogeenejä koodaavia geenejä ja havaittu sanankaltaisen lokeroitumisen tapahtuvan myös korkeammilla eliöillä.


title: Banaanikärpästutkimuksen historia

text: 1980-luvun loppuun mennessä myös erittäin monet banaanikärpäsen geeneistä oli paikallistettu kromosomistoon. Myös monia morfogeenejä koodaavien "Homeobox"-geenejä ja niiden mutanttialleeleja oli pystytty tunnistamaan ja paikallistamaan. Suuri edistysaskel oli otettu jo vuonna 1981, jolloin transposonivektoreita opittiin käyttämään muuntogeenisten kärpästen tuottamisessa. Menetelmä tuotti 1980-luvun lopulla myös useita uusia sovelluksia, kuten 1987 kehitetyn "enhancer trap" -geeninpaikannusmenetelmän, 1988 suurten insertioiden tuottamistekniikan ja 1989 kehitetyn uuden kromosomimutaatiotekniikan. Menetelmien kehitys ja geenien karakterisointi ja paikantaminen kiihtyivät 1990-luvulla, jolloin aloitettiin myös banaanikärpäsen koko genomisekvenssin selvittäminen useissa laboratorioissa ympäri maailmaa.


title: Banaanikärpästutkimuksen historia

text: Viime aikojen suurimpia saavutuksia banaanikärpästutkimuksessa on ollut sen koko genomin sekvensointi vuonna 2000. Banaanikärpänen oli toinen monisoluinen eliö, jonka genomin koko sekvenssi saatiin selvitettyä. Sitä aiemmin oli luettu vain "Caenorhabditis elegans" -sukkulamadon puolta pienempi genomisekvenssi vuonna 1998.


title: Mitch Albom

text: Mitchell David Albom (s. 23. toukokuuta 1958 Passaic, New Jersey) on yhdysvaltalainen romaanikirjailija ja toimittaja (kolumnisti), joka on lisäksi tehnyt televisio- ja radiotöitä. Hänet tunnetaan kansainvälisesti parhaiten teoksesta "Tiistaisin Morrien luona" ("Tuesdays With Morrie", 1997). Kirja kuvaa hänen ystävänsä ja entisen professorinsa, sosiologi Morrie Schwartzin (1916–1995) viimeisiä vaiheita ALS-lihasrappeumataudin kanssa. Albom tapasi Schwartzin joka tiistai tämän elämän loppuun, ja he kävivät filosofisia keskusteluja. Kirjasta on tehty myös elokuva, jossa Mitch Albomina esiintyi Hank Azaria ja Morrie Schwartzina Jack Lemmon.


title: Vanneneitokala

text: Vanneneitokala ("Chromis retrofasciata") on kelta-mustakuvioinen koralliahveniin kuuluva kala.


title: Vanneneitokala

text: Vanneneitokala kasvaa noin 5 cm pitkäksi. Sen pyrstö on harmaa, voimakkaan haarautunut. Pyrstön tyvessä on musta raita joka ulottuu selkä- ja vatsaeviin, muuten kala on keltainen.


title: Vanneneitokala

text: Vanneneitokala elää luonnossa Indopasifisella merialueella.


title: Vanneneitokala

text: Vanneneitokaloja pidetään ainakin kuuden kalan parvissa.


title: Vanneneitokala

text: Vanneneitokala syö luonnossa planktonia, akvaariossa lihapitoista leväruokaa, mielellään monta kertaa päivässä.


title: Talvisodan ilmatorjunta

text: Talvisodan ilmatorjuntajoukot kuuluivat osana Suomen ilmavoimiin ja niiden tehtävänä oli pyrkiä estämään tai vähentämään puna-armeijan ilmavoimien aiheuttamia tappioita suomalaisjoukoille ja kotialueelle.


title: Talvisodan ilmatorjunta

text: Suomalaisen ilmatorjunnan syntymäpäivänä pidetään heinäkuun 1. päivää vuonna 1925, jolloin Suomenlinnassa aloitti toimintansa Ilmapuolustuskomennuskunta.


title: Talvisodan ilmatorjunta

text: Tuota päivämäärää aiemminkin oli tehty erilaisia kokeiluja erikaliiperisilla aseilla suoritetuista ammunnoista lentävään maaliin.


title: Talvisodan ilmatorjunta

text: Tämän jälkeen taas ilmatorjunnan kehittäminen oli enemmän tai vähemmän sattumanvaraista ja riippui yksittäisten sotilashenkilöiden kiinnostuksesta. Toki joitakin määrätietoisempiakin yrityksiä aselajin kehittämiseksi tehtiin.


title: Talvisodan ilmatorjunta

text: Tämän vuoksi ilmatorjunnan valmius oli vielä erittäin vaatimaton Saksan hyökättyä Puolaan 1. syyskuuta 1939 ja toisen maailmansodan näin alkaessa.


title: Talvisodan ilmatorjunta

text: Päämajassa toimi suoraan ylipäällikön alaisuudessa Ilmapuolustuksen komentajana kenraalimajuri Jarl Lundqvist oman esikuntansa avustamana. Esikuntaan kuului muun muassa Ilmatorjuntajoukkojen komentaja eversti Franz Helminen, jonka johdolla päämajan ilmatorjuntatoimisto ohjasi ilmatorjuntajoukkoja.


title: Talvisodan ilmatorjunta

text: Ilmatorjuntajoukot oli jaettu Kotiseudun ilmatorjuntakomentajan ja Kenttäarmeijan ilmatorjuntakomentajan kesken. Aselajin joukkojen vähäisyydestä johtuen edes armeijakuntiin ei kuulunut orgaanista ilmatorjuntaa, joten ne johtivat vain satunnaisesti alueelleen alistettuja ilmatorjuntajoukkoja. Armeijakunnissa toimi oma ilmatorjunnan komentajansa, mutta esimerkiksi divisioonista se jo puuttui, koska joukkoja ei sinne enää riittänyt.


title: Talvisodan ilmatorjunta

text: Vasta helmikuussa 1940 divisiooniin muodostettiin omat ilmatorjuntaosastonsa ja armeijakunnatkin alkoivat saada käskyvaltaa alueellaan oleviin ilmatorjuntajoukkoihin.


title: Talvisodan ilmatorjunta

text: Neuvostoliiton ilmavoimien kokonaismääräksi ennen toista maailmansotaa on arvioitu noin 5 000–5 500 lentokonetta, joista ajankohdan vaatimukset täyttäviä uskotaan olleen noin 2 100 kappaletta. Talvisotaan arvioidaan osallistuneen suuri osa (n. 800–1 000) viimeksi mainituista lentokoneista..


title: Talvisodan ilmatorjunta

text: Talvisodan alkaessa Neuvostoliiton ilma-aseella arvioitiin olevan Baltian tukikohdissa (jotka NL oli saanut haltuunsa syksyn 1939 aikana) noin 200 lentokonetta, Leningradin rintamalla noin 300 lentokonetta, Aunus–Maanselkä-alueella noin 100 lentokonetta ja siitä pohjoiseen vielä noin 170 lentokonetta.


title: Talvisodan ilmatorjunta

text: Konemäärän arvioitiin jakautuvan siten, että hävittäjiä olisi ollut noin 60 %, pommituskoneita noin 30 % ja muita (yhteys- ja tiedustelukoneet) noin 10 %.


title: Talvisodan ilmatorjunta

text: Neuvostoliiton käyttämät koneet olivat pääosin tyypiltään:


title: Talvisodan ilmatorjunta

text: Talvisodan ilmavoimien kehnosta kalustotilanteesta on kirjoitettu paljon. Ilmavoimillahan oli käytännössä vain yksi laivueellinen torjuntaan kykenevää lähes ajanmukaisena pidettyä kalustoa. Kyseessä oli Lentolaivue 24, jolla oli käytössään 36 kappaletta Fokker D.XXI -koneita.


title: Talvisodan ilmatorjunta

text: Ylimääräisten harjoitusten (YH:n) julistamisen aikaan ilmatorjuntajoukkojen kalustotilanne oli, mikäli suinkin mahdollista, vieläkin katastrofaalisempi. Käytössä oli:


title: Talvisodan ilmatorjunta

text:
YH:n aikana oli suunniteltu perustettavaksi:
mutta yllä mainituista kalustomääristä johtuen suuri osa joukoista jäi perustamatta (varustamatta) YH:n aikana.


title: Talvisodan ilmatorjunta

text: YH:n aikana ilmatorjuntaan saatiin lisää 20 mm:n ja 40 mm:n kalustoa siten, että sodan syttyessä niitä oli käytössä 30 asetta molemmissa kaliiperiluokassa. Lisäksi merivoimille ja koulutuskäyttöön luovutettuna oli 23 kpl 40 mm:n tykkejä. Hankinnat onnistuivat 40 mm:n osalta Ruotsista ja 20 mm:n osalta Saksasta (josta aseet oli tilattu jo vuonna 1938).


title: Talvisodan ilmatorjunta

text: Aselisäykset huomioiden oli talvisodan alkaessa varustettu 10 raskasta ja 7,5 kevyttä ilmatorjuntapatteria sekä 5 It-konekiväärikomppaniaa ja 16 -joukkuetta.


title: Talvisodan ilmatorjunta

text: Sodan alussa ilmatorjunta oli ryhmitetty osin Kenttäarmeijan ja osin Kotiseudun alueille. Toimialueiden raja kulki pääpiirteisen linjan Hamina–Mikkeli–Varkaus–Kuopio–Oulu itäpuolitse.


title: Talvisodan ilmatorjunta

text: Ilmatorjunnan selkeä painopiste oli eteläisessä Suomessa ja käytännössä ilmatorjuntayksiköitä ei ollut Turku–Tampere–Jyväskylä–Joensuu-linjan pohjoispuolella.


title: Talvisodan ilmatorjunta

text: Raskas ilmatorjuntatykistö (75–76 mm:n aseet) keskitettiin käytännössä vain Helsingin ja Viipurin suojaamiseen. Viipurin osalle tuli viisi raskasta patteria (joista yksi tosin siirrettiin Helsinkiin lokakuun lopulla) ja Helsingin osalle viisi raskasta patteria (joista yksi siirrettiin myöhemmin Tampereelle ja yksi jaos Turun suojaksi). Näiden lisäksi yksi patteri perustettiin alkujaan Tampereelle ja kaksi Jyväskylän seudulle (joista toinen sijoitettiin Vihtavuoren alueelle ja toinen lomautettiin kaluston puuttumisen vuoksi).


title: Talvisodan ilmatorjunta

text: Kevyt ilmatorjuntatykistö (20–40 mm:n aseet) keskitettiin lähes kokonaisuudessaan Kaakkois-Suomen alueelle. Osa toimi kotiseudun alueella (mm. Kouvola kolme patteria, joista tosin kaksi siirrettiin myöhemmin Jyväskylään ja Helsinkiin) ja osa kenttäarmeijan alueella (mm. Elisenvaara kaksi patteria, Antrea samoin kaksi patteria sekä Imatra ja Kiviniemi yksi patteri)


title: Talvisodan ilmatorjunta

text: Ilmatorjuntakonekiväärien muita aseita suuremman lukumäärän vuoksi niitä riitti useampaan paikkaan. Pääpiirteissään jako tapahtui kotiseudun merkittävien asutuskeskusten (teollisuus- ja liikenne) ja kenttäarmeijan alueen välillä.


title: Talvisodan ilmatorjunta

text: Ensin mainituista muun muassa Jyväskylä, Tampere ja Imatran alue sai suojakseen neljä It-konekiväärijoukkuetta, Kouvolan seutu ja Turku kaksi joukkuetta sekä muun muassa Lahti, Savonlinna, Rajamäki ja Riihimäki yhden joukkueen.


title: Talvisodan ilmatorjunta

text: Kenttäarmeijan alueelle keskitettiin vain muutama yksittäinen It-konekiväärijoukkue (mm. Jänisjoki ja Kiviniemi), mutta merkittävämpänä ilmatorjuntavoimana oli kenttäarmeijan alueella neljä ilmatorjuntakonekiväärikomppaniaa (osa alistettuina yhtymille). Yksi It-konekiväärikomppania puolusti Helsinkiä.


title: Talvisodan ilmatorjunta

text: Ilmatorjuntajoukkoihin kuuluvat valonheitinyksiköt oli keskitetty Helsinkiin ja Viipuriin käsittäen kaksi Vh-patteria ja yhden Vh-jaoksen (yksi patteri Helsingissä ja loput Viipurissa). Valonheitinyksiköt käsittivät kahdeksan kuulonsuunnin-laitetta koneiden paikannusta varten ja kahdeksan hakuvalonheitintä sekä 20 seurantavalonheitintä.


title: Talvisodan ilmatorjunta

text: Neuvostoliiton aloittaessa sotatoimet Suomea vastaan aamulla 30. marraskuuta 1939 tapahtuivat myös ensimmäiset ilmahyökkäykset kotialuetta vastaan. Ensimmäinen ilmahälytys annettiin Viipurissa klo 9 ja Helsingissä klo 9.20. Ensimmäiset hyökkäykset tapahtuivat käytännössä yllätyksenä. Valmistautumattomuus nykyaikaiseen sodankäyntiin johti raskaisiin tappioihin: yksinomaan Helsingissä kuoli 91 henkeä, jonka lisäksi 36 vaikeaa loukkaantumista sekä pari sataa lievää haavoittumista (pääosa kuolonuhreista tuli iltapäivän hyökkäyksessä). Päivän aikana laskettiin vihollisen tehneen hyökkäyksiä yhteensä noin 140 lentokoneen voimin muun muassa Helsinkiä, Viipuria, Kotkaa, Hankoa ja Ensoa vastaan. Mainitun päivän sää oli huono sekä lentäjien että torjunnan kannalta pilviverhon ollessa alle tuhannessa metrissä. Suomeen pudotettiin 362 räjähdys- ja 172 palopommia. Kuolleita koko maassa oli kaikkiaan 110 ja haavoittuneita yli 250. Rakennuksia tuhoutui 22 ja vaurioitui 29.


title: Talvisodan ilmatorjunta

text: 1. joulukuuta 1939 oli sääoloiltaan edellistä päivää otollisempi vihollisen toiminnalle ja konesuorituksia kotiseudulla laskettiin olleen kaikkiaan noin 250. Hyökkäykset jakautuivat laajasti koko eteläiseen ja itäiseen Suomeen. Etelä-Suomen kaupungeista saivat osansa muun muassa Helsinki, Lahti, Loviisa, Kotka, Hamina, Kouvola ja Viipuri, joista viimeistä pommitti jopa 40 konetta. Itäisessä Suomessa pommitettuja paikkakuntia oli muun muassa Koivisto, Antrea, Värtsilä, Ilomantsi, Suomussalmi, Kuhmo ja Kemijärvi. Ilmapuolustus sai myös toimintansa kunnolla käyntiin ja ilmavoimien kerrottiin ampuneen alas 10 viholliskonetta ja ilmatorjunnan ilmoitettiin tuhonneen ainakin viisi (mahdollisesti seitsemän) viholliskonetta. Ilmatorjunnan pudotuksista ainakin kaksi tapahtui Helsingissä, jossa toinen koneista putosi mereen kaupungin edustalle, ja toinen Munkkiniemeen omakotitalon pihaan. Pommitusvauriot jäivät vähäisiksi.


title: Talvisodan ilmatorjunta

text: Parin seuraavan päivän aikana lentojoukkojen hävittäjät ja ilmatorjunta pudottivat vielä yhdeksän viholliskonetta lisää, mikä osaltaan yhdessä joulukuun alkupuolen huonojen lentosäiden johti vihollisen lentotoiminnan merkittävään vähenemiseen.


title: Talvisodan ilmatorjunta

text: 4.-14.12.1939 vihollisen lentotoiminta oli vähäistä, jonka ilmapuolustusjoukot käyttivät hyväkseen. Lentojoukot alkoivat siirtyä jäätukikohtiin, joka mahdollisti voimien paremman hajauttamisen, eikä tukikohdat enää olleet vihollisen tiedossa. Ilmatorjuntajoukot käyttivät aikaa uudelleen ryhmittymiseen ja uusien joukkojen kouluttamiseen.


title: Talvisodan ilmatorjunta

text: Joulukuun aikana (ml. 30. marraskuuta) ilmatorjuntajoukot ampuivat alas yhteensä 66 viholliskonetta, jotka jakautuivat eri asetyypeille seuraavasti :


title: Talvisodan ilmatorjunta

text: Joulukuun 1939 aikana maahan saapui uutta ilmatorjuntakalustoa melko paljon. Pääosin Ruotsin puolustusvoimien ja teollisuuden luovuttamana saapui käyttöön 48 kappaletta 40 mm:n Bofors-kanuunoita. Saksasta saapui 20 kappaletta 20 mm:n BSW-tykkejä, jotka kuuluivat aiemmin tilattuihin aseisiin. Nämä tykit jäivätkin viimeisiksi Saksasta saaduiksi aseiksi koko talvisodan aikana (Saksallahan oli hyökkäämättömyyssopimus Neuvostoliiton kanssa, jota se pyrki noudattamaan). Näillä saapuneilla aseilla saatiin varustettua 8 kevyttä ilmatorjuntapatteria. Lisäksi joulukuun aikana saatiin varustettua kolme It-konekiväärikomppaniaa.


title: Talvisodan ilmatorjunta

text: Tammikuun aikana ilmatorjuntajoukot pudottivat yhteensä 56 viholliskonetta, jotka jakautuivat asetyypin mukaan seuraavasti:


title: Talvisodan ilmatorjunta

text: Helmikuun aikana vihollisen lentotoiminnan painopiste siirtyi kuun alussa alkaneen suurhyökkäyksen tukemiseen, joka johti pudotusten kokonaismäärän kasvuun ja lähellä rintamaa olevien ilmatorjuntajoukkojen pudotusmäärän merkittävään kasvuun. Asetyypin mukaan jaoteltuna pudotusluvut (kokonaisuudessaan 131 pudotusta) olivat :


title: Talvisodan ilmatorjunta

text: Helmikuun alkuun mennessä Suomeen saapui Italiasta 48 kappaletta Breda-tehtaan valmistamia 20 mm:n ilmatorjuntatykkejä. Näillä aseilla varustettiin vain kaksi kevyttä ilmatorjuntapatteria, minkä lisäksi divisioonille saatiin vihdoin perustettua omat orgaaniset ilmatorjuntaosastonsa (2 x 20 mm:n ja 2 x 7,62 mm:n aseet).


title: Talvisodan ilmatorjunta

text: Maaliskuussa oli vain 13 taistelupäivää, mutta ilmatorjunnan pudotusten tahti säilyi suurin piirtein samana kuin edellisessäkin kuussa, koska ankarat taistelut Kannaksella jatkuivat. Pudotusten kokonaismäärä oli 61 viholliskonetta, jotka jakautuivat asetyypin mukaan:


title: Talvisodan ilmatorjunta

text: Maaliskuussa saatiin käyttöön ensimmäiset uudet raskaat ilmatorjuntatykit. Turkulaisin lahjoitusvaroin ostettiin Ruotsista yhdeksän kappaletta Boforsin 75 mm:n ilmatorjuntakanuunaa, joista muodostettiin kolme 3-tykkistä patteria Turun suojaamiseen. Lisäksi maaliskuun aikana Suomeen saapui Englannista 24 kappaletta Vickers-tehtaan 76 mm:n ilmatorjuntakanuunaa sekä Italiasta jälleen Breda-tykkejä 76 mm:n kaliiperisena yhteensä 12 kappaletta. Boforsin tykkejä lukuun ottamatta kanuunat olivat peräisin zeppeliinien torjunnan ajoilta, joten niiden käyttöarvo oli sangen kyseenalainen. Lisäksi mainittuja englantilais- ja italialaistykkejä ei saatu valmiiksi taisteluyksiköiksi ennen sodan päättymistä, koska muun muassa miehistön kouluttaminen oli kesken.


title: Talvisodan ilmatorjunta

text: Ilmatorjunta saavutti vähälukuisuudestaan huolimatta merkittäviä tuloksia. Ilmatorjuntajoukkojen laskettiin pudottaneen 314 ja vaurioittaneen noin 360:a viholliskonetta, joista ainakin osan uskotaan pudonneen ennen tukikohtaan pääsyään.


title: Talvisodan ilmatorjunta

text: Ilmasodankäyntiin yleensä kuuluva kilpailu pudotuksista lienee johtanut joissain tapauksissa siihen, että esimerkiksi hävittäjäkoneiden vaurioittama kone olisi pudonnut ilman ilmatorjunnan tultakin ja näin pudotus kirjautuikin ilmatorjunnan osalle vaikka pudotus olisi ehkä osin kuulunut hävittäjälle. Lentojoukkojen pudotusmääräksi laskettiin 190 viholliskonetta.


title: Talvisodan ilmatorjunta

text: Ilmatorjuntajoukkojen alas ampumien koneiden kuukausittainen ja asetyypin mukainen jakauma oli seuraava :


title: Talvisodan ilmatorjunta

text: Kokonaispudotusmäärä asekaliipereittain oli siis :


title: Talvisodan ilmatorjunta

text: Ilmatorjunnan tuloksellisuutta arvioitaessa pelkillä pudotusluvuilla ei kokonaisuuden kannalta ole oleellista merkitystä kokonaistehtävän suorittamista arvioitaessa. Ilmatorjunnan teho perustuu osin ns. pelotevaikutukseen, jolloin vihollisen pommikoneet joutuvat torjunnan vuoksi nostamaan toimintakorkeutta ja sen seurauksena niiden osumatarkkuus heikkenee.


title: Talvisodan ilmatorjunta

text: Ilmatorjunnan vähäisyydestä johtuen kotialue kärsi merkittäviä tappioita muun muassa tuhoutuneina rakennuksina ja kuljetusvälineinä (=mm. veturikalustosta laskettiin tuhoutuneen liki kolmannes). Kokonaisuudessaan materiaalisten tappioiden arvioidaan olleen useita miljardeja tuolloista rahaa.


title: Talvisodan ilmatorjunta

text: Siviiliväestö kärsi myös tappioita, joiden kokonaisluku menehtyneinä oli 848 henkilöä.


title: Talvisodan ilmatorjunta

text: Kenttäarmeijan osalta arvioita vihollisen ilmavoimien aiheuttamista tappioista ei ole esitetty, mutta puna-armeijan ilmavoimien keskittyessä helmi- ja maaliskuussa maataisteluiden tukemiseen on selvää, että tappioitakin on suomalaisjoukoille syntynyt. Ilmatorjunnan osuutta tappioiden vähentämisessä on myös näiltä osin mahdotonta arvioida.


title: Talvisodan ilmatorjunta

text: Ilmatorjunnan kokonaisvaikutusta on mahdotonta arvioida, mutta oletettavasti sillä on kuitenkin ollut merkittävä osuus siinä, että pommitustappiot jäivät lopulta melko vähäisiksi vihollisen suuren pommituskonemäärän huomioiden.


title: Talvisodan ilmatorjunta

text: Muina tappioiden vähäisyyteen vaikuttavina tekijöinä oli muun muassa neuvostolentäjien koulutuksen puutteellisuus (joka johti heikkoon osumatarkkuuteen), pimeä vuodenaika ja sodan alun huonot lentosäät. Näiden tekijöiden lisäksi hyvin järjestetyllä ilmavalvonnalla ja toimivalla väestönsuojelulla oli merkittävä osuus nimenomaan henkilötappioiden vähäisyyteen kotialueella.


title: Ranskan kantonivaalit

text: Ranskan kantonivaalit suoritetaan Ranskassa yleisneuvostojen jäsenten (conseillers généraux) valitsemiseksi. Vaalikausi yleisneuvoston jäsenillä on kuuden vuoden mittainen. Kuitenkin vaalit toimitetaan joka kolmas vuosi, sillä yleisneuvoston jäsenet jakautuvat kahteen ryhmään ja ryhmien vaalikaudet lomittuvat niin, että vaalit voidaan toimitaa aina kolmen vuoden välein.


title: Ranskan kantonivaalit

text: Yleisneuvoston vaalit pidetään pääsääntöisesti yhdessä kunnallisvaalien tai aluevaalien kanssa.


title: Ranskan kantonivaalit

text: Kantonivaalit järjestetään departementin yleisneuvoston valitsemiseksi. Jokainen departementti on jaettu useisiin kantoneihin. Samassa kaupungissa voi olla useita kantoneja ja toisaalta usea kunta voi yhdessä muodostaa kantonin. Ranskan kantonivaalien vaalialueena toimii siis kantonit.


title: Ranskan kantonivaalit

text: Vaalitavassa ei ole tapahtunut muutoksia 140 vuoden aikana. Kyseessä on yksinkertainen enemmistövaali, jossa noudatetaan kahden kierroksen vaalitapaa kuten Ranskan presidentinvaaleissakin:Vaalirahoitus on Ranskassa yhteiskunnan tiukassa valvonnassa. Sama pätee myös vaalimainontaan ja erilaiseen ennusteisiin ja ovensyykyselyihin.


title: Chief Kamachi

text: Chief Kamachi on philadelphialainen hip hop -artisti. Hän on myös jäsen ryhmässä Army of the Pharaohs.


title: Diane Pretty

text: Diane Pretty (15. marraskuuta 1958 – 11. toukokuuta 2002) oli brittiläinen nainen Lutonista, Bedfordshirestä. Hänen tapauksensa herätti Euroopassa laajaa keskustelua kuolinavun moraalisuudesta.


title: Diane Pretty

text: Pretty sairastui ALS-tautiin. Hänen lihaksensa rappeutuivat etenevästi, ja lopulta hän oli täysin kyvytön liikkumaan tai kommunikoimaan helposti. Britannialaiset oikeusistuimet eivät myöntäneet mahdollisuutta kuolinapuun, ja myös Euroopan ihmisoikeustuomioistuin antoi kieltävän päätöksen.


title: Diane Pretty

text: Diane Prettyn ajatuksena oli ollut pyytää hänen miestään avustamaan itsemurhassa, sillä itse hän ei siihen kyennyt. Itsemurhassa avustaminen oli kuitenkin lain mukaan mahdotonta. Kymmenen päivää ennen luonnollista kuolemaansa Pretty oli joutunut alkaneiden vaikeiden hengitysoireiden johdosta saattohoitokotiin, jossa hän kuoli 11. toukokuuta. Ennen kuolemaansa Pretty oli ollut jonkin aikaa koomassa.


title: Hannu Oja

text: Hannu Frans Vilhelm Oja (s. 17. joulukuuta 1950 Jämsä) on biometrian professori Tampereen yliopiston terveystieteen laitoksella. Hänet on nimitetty akatemiaprofessoriksi ajalle 1.1.2008–31.12.2012. Oja väitteli tohtoriksi vuonna 1981.


title: Hannu Oja

text: Hannu Oja on tehnyt tutkimusta erityisesti ei-parametristen tilastollisten menetelmien alalta. Hän on tehnyt myös soveltavaa tilastollista tutkimusta muun muassa biometrian, signaalinkäsittelyn, koneoppimisen sekä ravitsemus- ja terveystieteiden alalla. Hän on julkaissut tilastotieteen arvostetuimmissa julkaisuissa.


title: Biometria

text: Biometria tarkoittaa yleisesti biologista mittaamista. Kreikan kielessä "bios" tarkoittaa elämää ja "metron" mittaamista. Biometrialla tarkoitetaan:


title: 8Ball & MJG

text: 8-Ball & MJG on yhdysvaltalainen rap-duo, joka on kotoisin Memphisistä, Yhdysvalloista. He ovat tehneet yhteistyötä artistien Three 6 Mafian ja G-Unitin Young Buckin kanssa. Heillä on omat levy-yhtiöt; 8-Ballin 8 Ways Entertainment ja MJG:n M.J.G Muzik.


title: 8Ball & MJG

text: 8-Ball & MJG ovat ensimmäiset rap-artistit Memphisistä, jotka ovat myyneet platinaa ja saavuttaneet suosiota Yhdysvalloissa. He olivat mukana Three 6 Mafian hitissä "Stay Fly".


title: Ernst Otto Fischer

text: Ernst Otto Fischer (10. marraskuuta 1918 – 23. heinäkuuta 2007) oli saksalainen kemisti, joka tutki hiilen ja metallien yhdisteitä.


title: Ernst Otto Fischer

text: 1960-luvulla Fischerin ryhmä löysi joukon metallien alkylideeniyhdisteitä, joita kutsutaan hänen mukaansa Fischer-karbeeneiksi. Fischerin aloittamaa karbeenikompleksien tutkimusta jatkoivat toiset tutkijat, joista Richard R. Schrock palkittiin kemian Nobelilla 2005.


title: Ernst Otto Fischer

text: Fischer sai Nobelin kemianpalkinnon vuonna 1973 yhdessä englantilaisen Geoffrey Wilkinsonin kanssa organometallisten yhdisteiden tutkimisesta.


title: Linda Bengtzing

text: Linda Bengtzing (s. 13. maaliskuuta 1974, Gullspång) on ruotsalainen laulaja ja juontaja. Hän esittää popkappaleita ja on tullut yhdeksi Ruotsin tunnetuimmista naislaulajista. Televisiossa hän on juontanut ohjelmia "Ordjakten" ja "Floor filler".


title: Linda Bengtzing

text: Ensimmäisen kerran Bengtzing pääsi levyttämään jo teini-ikäisenä voitettuaan arbogalaisessa ravintolassa käydyn kykykilpailun. Suurelle yleisölle hän pääsi esiintymään ensimmäisen kerran vuonna 2000 television "Sikta mot stjärnorna" -ohjelmassa, jossa kilpailijat imitoivat jotakin tunnettua laulajaa. Bengtzingin roolina ohjelmassa oli Aqua-yhtyeen Lene.


title: Linda Bengtzing

text: Nousu parrasvaloihin tapahtui viisi vuotta myöhemmin, kun Bengtzing osallistui samana keväänä niin Fame Factory -kykykisan neljänteen tuotantokauteen kuin Ruotsin euroviisukarsintaan Melodifestivaleniin. Ensin mainitussa hän ei päässyt finaaliin, mutta Melodifestivalenissa tuli finaalin yhdeksäs sijan laululla "Alla flickor".


title: Linda Bengtzing

text: Viisukappaleesta tuli Bengtzingin ensimmäinen menestys. "Ingenting att förlora" -albumi ilmestyi maaliskuussa 2006 – Bengtzingin syntymäpäivänä – ja nousi Ruotsin albumilistan neljännelle sijalle. Samalla hän osallistui toisen kerran Melodifestivaleniin laululla "Jag ljuger så bra". Sijoitus oli nyt seitsemäs.


title: Linda Bengtzing

text: Linda Bengtzing oli jälleen mukana vuoden 2008 Ruotsin euroviisukarsinnassa. Hän pääsi semifinaalista finaaliin laululla "Hur svårt kan det va?", jota on syytetty Mikan kappaleen "Grace Kelly" kaltaiseksi. Finaalissa Bengtzing oli tuolloin viides. Vuoden 2011 finaalissa hän oli kappaleellaan "E de fel på mig" seitsemäs. Bengtzing osallistui kilpailuun myös vuonna 2014 kappaleella "Ta mig", mutta ei päässyt finaaliin.


title: Central (Hongkong)

text: Central (myös Central District; aiemmin Choong Wan tai Chung Wan) on Hongkongin liikekaupunginosa. Alue sijaitsee Hongkongin saaren pohjoisrannalla. Monien monikansallisten rahoituslaitosten pääkonttorit sijaitsevat alueella. Alueella sijaitsevat myös Kiinan ja monien muiden maiden konsulaatit. Nämä ovat keskittyneet Government Hill -kukkulalle, jossa on muitakin hallinnollisia päärakennuksia. Central on Victoria Harbourin läheisyytensä ansiosta toiminut kaupankäynnin keskuksena Brittiläisen aikakauden alusta lähtien vuodesta 1841. Central jatkaa yhä samaa tehtävää itsemääräämisoikeuden siirtämisen jälkeen Kiinalle vuonna 1997. Alue oli Victoria Cityn kaupungin keskusta.


title: Horsmat

text: Horsmat ("Epilobium") on noin 160–200 lajia sisältävä kasvisuku. Useimmat lajit ovat yksi- tai monivuotisia ruohoja, mutta sukuun kuuluu myös muutamia varpuja. Horsmia esiintyy sekä eteläisen- että pohjoisen pallonpuoliskon lauhkeilla vyöhykkeillä.


title: Horsmat

text: Kukissa on neljä terälehteä ja ne ovat useimmilla lajeilla vaaleanpunaiset, joskin myös valkoisia, punaisia, keltaisia ja oransseja kukkia esiintyy. Hedelmä on pitkä, sylinterimäinen kota, jonka sisällä on runsaasti pieniä siemeniä. Siemeniin liittyy silkkimäisiä haivenia, joiden avulla ne leviävät tuulen mukana. Lehtiasento on tavallisesti vastakkainen ja lehdet itsessään ovat pitkänpyöreitä tai suikeita.


title: Horsmat

text: Monet horsmalajit ovat puutarhojen rikkakasveja. Tunnetuin horsmalaji, maitohorsma, katsotaan nykyisin kuuluvaksi sukuun Chamerion. Se on tyypillinen metsäpalojen tai avohakkuiden aiheuttamia aukkopaikkoja hyödyntävä pioneerilaji.


title: Horsmat

text: Suomessa esiintyy parikymmentä horsmalajia sekä näiden välisiä risteymiä. Useimmat lajit ovat melko pieniä ja muistuttavat paljolti toisiaan.


title: Wayne Grayson

text: Wayne Grayson (oik. Vinnie Penna, s. 22. syyskuuta 1974 Brooklyn, New York) on yhdysvaltalainen ääninäyttelijä, joka on työskennellyt enimmäkseen 4Kids Entertainment ja Voice Box Productions yhtiöissä. Hänet tunnetaan parhaiten Yu-Gi-Oh! Duel Monsters -animen Katsuya Jounouchin, sekä Teini-ikäiset mutanttininjakilpikonnien Michelangelon äänirooleista.


title: Wayne Grayson

text: Ääninäyttelemisen pariin Penna päätyi 1990-luvun lopulla, tehtyään elokuvan "Urusei Yatsura Movie 2: Beautiful Dreamer" jälkeen dubattuja sivurooleja muun muassa "Wrath of the Ninja" ja "The Slayers Next" animeen. Vuonna 2001 Penna teki sivurooleja Pokémoniin. Sarjan ollessa 4Kidsin tuotantoa hän päätyi samalla koe-esiintymään Yu-Gi-Oh! Duel Monstersiin Katsuya Jounouchin roolia varten. Koe-esiintymisen aikana Pennalle kerrottiin hahmon olleen katutappelijamainen nuori, jonka perusteella hän loi hahmolle Brooklyn-aksentin. Hahmo oli samalla Pennan uran ensimmäinen merkittävärooli, joka kesti aina vuoteen 2006 asti. Sarjan aikana hän ääninäytteli hahmoa myös elokuvassa Yu-Gi-Oh! – elokuva. Menestyksen myötä Penna teki useita dubbausrooleja ennen ensimmäistä alkuperäistä äänirooliaan vuoden 2003 Turtles-animaatiosarjassa. Koe-esiintymisen aikana hän kertoi 4Kidsin antaneen heille pätkiä elokuvasta Teinimutanttininjakilpikonnat 3, jonka perusteella heidän piti luoda äänet hahmoilleen. Alun perin Penna koe-esiintyi Donatellon roolia varten, mutta sarjasta vastannut Lloyd Goldfine päätti vaihtaa rooleja Sam Riegelin kanssa, joka puolestaan kokeili Michelangelon roolia. Turtlesin myötä hän tehnyt useammin alkuperäisiä äänirooleja muun muassa Princess Natashaan, Kappa Mikeyn ja Eläköön Pinataan.


title: Biometria (tilastotiede)

text:
Biometria on tilastotieteen ala, joka on keskittynyt
biologisten alojen aineistojen analysointiin. Biometria kattaa biologisten
kokeiden suunnittelun, aineiston keräämisen ja analysoinnin sekä tulosten
tulkinnan. Varsinkin lääketieteessä biometriaa hyödynnetään paljon.


title: Biometria (tilastotiede)

text:
Viime vuosina kehittynyt teknologia ja sitä myötä
tehokkaammaksi muotoutuneet laskentamenetelmät ovat lisänneet
tietokonelähtöisten metodien käyttöä. Näihin menetelmiin lukeutuu muun muassa
bootstrap-menetelmä. Lisäksi monet nykyaikaiset tuotteet, kuten mikrosirut, DNA:n
sekvensointi ja massaspektrometri tuottavat valtavan määrän tietoa, jota
voidaan analysoida vain biometrian avulla. Esimerkiksi mikrosirulla voidaan
mitata kaikkia ihmisen geenejä samanaikaisesti, mutta vain pieni osa niistä
pystytään luokittelemaan sairaaksi/terveeksi geeniksi. Tällöin esiintyy
multikollineaarisuutta. Geenien välisen voimakkaan korreloinnin takia voi
esimerkiksi vain 5% geeneistä selittää yli 90% vastemuuttujan vaihtelusta.
Tässä tapauksessa voidaan soveltaa biometriaa, jotta saadaan vähennettyä
dimensioita. Klassiset tilastolliset menetelmät, kuten lineaarinen tai
logistinen regressio, eivät toimi hyvin, jos dimensioiden määrä on suuri.
Selitysasteeksi voidaan saada jotain suurta, vaikka tilastollinen malli ei olisi
toimiva. Viime aikoina satunnaismetsä-menetelmä on kasvattanut suosiotaan. Tässä
menetelmässä tuotetaan paljon satunnaisia päätöspuita, jotka luokitellaan.
Etuna tässä menetelmässä on, että piirtäminen ja tulkitseminen on helppoa. GSEA
on uusi analyysimenetelmä suurikapasiteettisia biologisia kokeita varten. Tässä
menetelmässä tutkitaan yksittäisten geenien sijasta kokonaisia geeniryhmiä.
Tämä on robustimpi menetelmä ja etuna tässä on, että se ei ole niin herkkä
virhemittauksille. Lisäksi tässä lähestymistavassa voidaan hyödyntää tietoa
biokemiallisista reiteistä.Biometriasta on hyötyä lääketieteelle yleisesti sekä
yksittäisille lääkäreille ja kliinikoille. Yleisesti sitä voidaan hyödyntää
esimerkiksi uusien lääkkeiden kehittämisessä ja lanseeraamisessa. Yksittäiset
lääkärit puolestaan hyödyntävät biometrian avulla saatuja tuloksia esimerkiksi
päättäessään yksittäisen potilaan hoidosta. Biometrian soveltamisen
edellytyksenä on, että tuntee lääketieteen tutkimuskohteen sekä hallitsee
tarvittavat tilastolliset menetelmät.


title: Biometria (tilastotiede)

text:
Kliinisessä tutkimuksessa, kuten esimerkiksi kahden
erilaisen hoidon vertailussa, tulee tutkimuksen olla huolella suunniteltu ja toteutettu.
Huonosti tehty tutkimus saattaa vääristää tuloksia ja näin ollen johtaa vääriin
johtopäätöksiin. Kliinisillä kokeilla ei pystytä osoittamaan kaikkia
lääketieteellisiä syy-seuraussuhteita, jolloin voidaan käyttää havainnoivaa
tutkimusta, jonka näyttöarvo tosin on heikompi. Esimerkiksi tupakan aiheuttaman
keuhkosyöpäriskin tutkimusta ei voida toteuttaa kliinisellä tutkimuksella.
Havainnoivat tutkimukset jaetaan kahteen osaan: kontrolloimattomiin ja
kontrolloituihin. Kontrolloimattomassa tutkimuksessa käytetty aineisto on
esimerkiksi yhden sairaalan koko potilassarja, jolloin mukana on tutkittavan asian kannalta epäoleellista tietoa. Kontrolloidussa tutkimuksessa sen sijaan tietoa kerätään vain tutkimusta varten. Kontrolloitu tutkimus on yleensä joko tauti- tai altistuslähtöinen.


title: L’Équipe

text: L’Équipe on ranskalainen, pääkaupunkiseudulla ilmestyvä urheiluun keskittynyt sanomalehti. Yhtiön ja lehden toimitilat sijaitseva Île-de-Francen alueella ja Hauts-de-Seinen departementissa, Issy-les-Moulineaux’n kaupungissa. "L’Équipe" on yksi laajalevikkisimmistä ranskalaisista sanomalehdistä.


title: L’Équipe

text: Tultaessa 1800-luvun lopulle oli Ranskassa lähinnä yksi urheiluun keskittynyt urheilulehti "Le Vélo". Lehti oli perustettu vuonna 1892 ja se keskittyi nimensä mukaisesti lähinnä pyöräilyyn. Alkuaikoina lehden päätoimittajana toimineen Pierre Gifardin kanta tuolloin ajankohtaiseen Dreyfusin tapaukseen oli ailahteleva. Polkupyörien valmistajat, jotka yleensä suhtautuivat jyrkän anti-dreyfuradisesti, ja jotka rahoittivat lehteä, eivät pitäneen päätoimittajan asenteesta. Näin valmistajat päättivät vuonna 1900 rahoittaa Henri Desgrangea, joka oli perustanut kilpailevan lehden "L’Auto-Vélo". Kun "Le Vélo" painettiin vihertävälle paperille, niin kilpaileva lehti "L’Auto-Vélo" painettiin keltaiselle paperille. Muutamaa vuota myöhemmin tämä lehden paperin väri antoi aiheen Ranskan ympäriajon keltaisen voittajan paidan syntymiselle.


title: L’Équipe

text: Ensimmäinen numero uutta "L’Auto-Vélo"-lehteä ilmestyi 6. lokakuuta 1900 eli muutama päivä ennen Pariisin olympiakisojen päättymistä, tosin kisat olivat kestäneet kuusi kuukautta.


title: L’Équipe

text: Vuonna 1903 jatkui sota "L’Auto-Vélon" ja "Vélon" välillä. 6. tammikuuta Desgrange hävisi oikeusprosessinsa "Vélo"-lehteä vastaan ja joutui käyttämään vastedes omasta lehdestään nimitystä "Auto". Lisäksi suurin muutos oli kuitenkin uusien urheiluun keskittyvien lehtien ilmestyminen markkinoille.


title: L’Équipe

text: Desgrange kehitti silloin keinon kohdata pahimman vastustajansa. Hän muisti, että Géo Lefèvre oli ehdottanut järjestettäväksi suuren polkupyöräkilpailun: näin päätettiin aloittaa Ranskan ympäriajo. "Auto"-lehti ilmoitti 19. tammikuuta 1903 perustavansa suurimman polkupyöräkilpailun, mitä koskaan on järjestetty.


title: L’Équipe

text: Ajatus oli erinomainen ja lehden levikki nousi räjähdysmäisesti. "Vélo"-lehti ei enää onnistunut samaan itselleen lukijoita ja niin lehti lopetti seuraavana vuonna ilmestymisensä.


title: L’Équipe

text: "Auto"-lehti ilmestyi myös Ranskan kokeman natsien miehityksen aikana aina 17. elokuuta 1944 saakka. Tällöin lehden julkaiseminen kiellettiin. Tällöin kuitenkin Jacque Goddet, joka oli toiminut lehden julkaisujohtajana, ja jolla oli hyvät suhteet Ranskan vastarintaliikkeeseen, käytti hyväkseen solmimiaan suhteita saadakseen lehden ilmestymään uudelleen, mutta kuitenkin eri nimellä eli "L’Équipe".


title: L’Équipe

text: "L’Équipe" ilmestyi uudessa muodossa ja uutena lehtenä 28. helmikuuta 1946. Aluksi lehteä julkaistiin kolmena päivänä viikossa, mutta jo vuodesta 1948 lähtien se muuttui päivittäin ilmestyväksi sanomalehdeksi. Lehti sai levikilleen etua myös nopeasti lakkautetuista pahimmista kilpailijoista "Élan" ja "Sport".


title: L’Équipe

text: Vuonna 1968 Amaury-yhtymä osti lehden ja keskeisen omistajan Philippe Amauryn kuoleman jälkeen vuonna 2006 hänen leskensä Marie-Odile ja lapset ovat ottaneet yhtiön kohtalon käsiinsä.


title: L’Équipe

text: Vuodesta 1980 lähtien lehti on julkaissut myös viikoittain ilmestyvää lisäliitettä "L’Équipe magazine". Tätä lehtikaksikkoa täydentämään lisättiin vuonna 2005 ilmestymisensä aloittanut, neljästi vuodessa ilmestyvä, "Sports et Style". Tämän lisäksi vuonna 2006 aloitti myös neljästi vuodessa ilmestyvä naisille tarkoitettu "L’Équipe Féminine".


title: L’Équipe

text:
Vuonna 2006 "L’Équipe" osti kuukausittain ilmestyvän ilmaislehden "Le journal du Golf".
"L’Équipen" ja muiden keskeisten ranskalaisten sanomalehtien levikki:


title: L’Équipe

text: "L’Équipe" järjestää vuosittain äänestyksen, jossa etsitään vuoden parasta urheilijaa. Äänestyksen suosio on valtava ja usein se tarjoaa yllätyksiä, sillä uudet urheilulajit ovat ottaneet paikan mestareiden mestarien listalla. Äänestyksessä valitaan sekä Ranskan että koko maailman paras urheilija. Ranskalaisista ainoa kansainvälisen äänestyksen voittanut on jalkapalloilija Zinédine Zidane.


title: Birger-jaarlin torni

text: Birger-jaarlin torni () on entinen puolustustorni Tukholman Riddarholmenin saaren luoteisnurkassa. Tornin rakennutti alkujaan kuningas Kustaa Vaasa osana Tukholman linnoitusten vahvistus- ja uudistustöitä vuoden 1530 tienoilla. Rakennusmateriaalina käytettiin Kustaa Vaasan purattamasta Tukholman klarissalaisluostarista saatuja tiiliä. Birger-jaarlin torni on läheisen Wrangelin palatsin eteläisen tornin lisäksi ainoa jäljellä oleva osa Tukholman 1500-luvun puolustuslinnoituksesta. Tornia korotettiin yhdellä kerroksella ja siihen lisättiin rokokoota edustava, mahdollisesti Carl Hårlemanin suunnittelema katto 1750-luvulla. Torni kunnostettiin vuonna 1953 ja vuonna 1995 se maalattiin uudelleen.


title: Birger-jaarlin torni

text: Torni on 1700-luvulta alkaen virheellisesti yhdistetty Tukholman perustajaan Birger-jaarliin ja sitä on väitetty kaupungin vanhimmaksi rakennukseksi. Todellisuudessa se on rakennettu 300 vuotta Birger-jaarlin elinajan jälkeen.


title: Johnson Aziga

text: Johnson Aziga (s. 1956) on kanadalaismies, jonka syntyi Ugandassa. Hänen kotikaupunkinsa on Hamiltonissa, Ontarion provinssissa Kanadassa.


title: Johnson Aziga

text: Johnson on ensimmäinen kanadalainen henkilö, joka sai syytteen ensimmäisen asteen murhasta levittäessään tahallaan HI-virusta. Hän harrasti suojaamatonta seksiä ainakin 12 naisen kanssa kertomatta heille HIV-tartunnastaan. Seitsemän naisista todettiin myöhemmin HIV-positiiviseksi. Kaksi tartunnan saaneista naisista on jo kuollut AIDS:iin joulukuussa 2003 ja maaliskuussa 2004.


title: Johnson Aziga

text: 4. huhtikuuta 2009 valamiehistö teki päätöksensä 2,5 päivän miettimisen jälkeen ja totesi Azigan syylliseksi kahteen murhaan, kymmeneen törkeään seksuaaliseen pahoinpitelyyn ja yhteen törkeän seksuaalisen pahoinpitelyn yritykseen. Aziga tuomittiin elinkautiseen vankeuteen ilman armahduksen mahdollisuutta ensimmäisen 25 vuoden aikana.


title: Rilutsoli

text: Rilutsoli on ALS-potilaiden hoidossa käytetty lääke. Sen on todettu hidastavan sairauden kulkua ja pidentävän siten potilaan elinikää. Rilutsolin on tarkoitus myös pidentää jäljellä olevaa aika, jonka sairastunut tulee toimeen ilman mekaanista ventilaatiota. Rilutsoli ei auta juuri ALS:n loppuvaiheessa.


title: Rilutsoli

text: Lääkettä myydään nimellä Rilutek, ja sitä käytetään viidenkymmenen milligramman valkoisina, kapselinmuotoisina tabletteina. Tutkimusten mukaan rilutsolista saattaisi olla hyötyä myös kliinisen depression ja pakko-oireisen häiriön, mahdollisesti myös yleistyneen ahdistuneisuushäiriön hoidossa.


title: Rilutsoli

text: Rilutsolin mahdollisia sivuvaikutuksia ovat muiden muassa astenia, väsymys ja pahoinvointi. Esimerkiksi maksasairaille potilaille lääkettä ei ole turvallista määrätä; sen käyttöä ei suositella myöskään munuaisten vajaatoiminnasta kärsivien henkilöiden kohdalla. Raskaana olevien ei tule käyttää lääkettä. Yliannostuksella on mahdollisesti vakavia seurauksia, jopa kooma.


title: Rilutsoli

text: Rilutsoli ("6-(trifluorimetoksi)bentsotiatsoli-2-amiini") on bentsotiatsoleihin kuuluva kaksirenkainen heterosyklinen yhdiste, jonka kemiallinen kaava on CHFNOS, moolimassa 234,199 g/mol ja CAS-numero 1744-22-5.


title: Blanka Vlašić

text: Blanka Vlašić (s. 8. marraskuuta 1983 Split) on kroatialainen korkeushyppääjä. Hän on voittanut kaksi maailmanmestaruutta sekä ulko- että sisäradoilla.


title: Blanka Vlašić

text: 193-senttinen Vlašić sijoittui 1999 Bydgoszczin alle 18-vuotiaiden MM-kilpailuissa kahdeksanneksi tuloksella 175. Seuraavana vuonna hän karsiutui Sydneyn olympialaisissa hypättyään 192, mutta voitti myöhemmin samana vuonna nuorten maailmanmestaruuden Santiago de Chilessä. Vuonna 2001 hän voitti Välimeren kilpailut, oli seitsemäs Grosseton alle 20-vuotiaiden EM-kilpailuissa ja hyppäsi Edmontonin MM-kilpailuissa kuudenneksi tuloksella 194. 2002 hän karsiutui sisäratojen EM-kilpailuissa, mutta voitti toistamiseen nuorten MM-kultaa Kingstonissa tuloksella 196 ja sijoittui Münchenin EM-kilpailuissa viidenneksi.


title: Blanka Vlašić

text:
Vlašić hyppäsi Birminghamin sisäratojen MM-kilpailuissa 2003 neljänneksi. Myöhemmin samana vuonna hän voitti alle 23-vuotiaiden Euroopan-mestaruuden tuloksella 198, oli Pariisin ulkoratojen MM-kilpailuissa seitsemäs ja neljäs. Seuraavana vuonna hän voitti MM-pronssia Budapestin sisäratojen MM-kilpailuissa hypättyään 197. Ateenan olympialaisissa hän oli yhdestoista. Vlašić karsiutui Helsingin MM-kilpailuissa 2005, mutta voitti seuraavana vuonna Moskovan sisäratojen MM-kilpailuissa hopeaa tuloksella 200 cm. Samana vuonna hän sijoittui neljänneksi Göteborgin EM-kilpailuissa ja kuudenneksi . Vlašić oli sisäratojen EM-kilpailuissa 2007 viides.
Elokuussa 2007 Vlašić nousi kaikkien aikojen maailmantilastossa jaetulle kakkossijalle tuloksellaan 207. Osakassa hän voitti maailmanmestaruuden tuloksella 205 cm. Myöhemmin syksyllä hän voitti hypättyään 200. Maaliskuussa 2008 hän voitti Valenciassa sisäratojen maailmanmestaruuden tuloksella 203. Pekingin olympialaisiin Vlašić lähti ylivoimaisena ennakkosuosikkina, sillä hän ei ollut hävinnyt korkeuskilpailua sitten kesäkuun 2007. Kuitenkin Pekingissä hän joutui tyytymään hopeaan, kun Tia Hellebaut voitti kultaa. Kumpikin kilpailijoista ylitti 205, mutta Hellebaut sen ensimmäisellään, kun Vlašić vasta toisellaan. Kesän 2008 toisen tappionsa käymästään 24 kilpailusta Vlašić koki Brysselin Kultaisen liigan osakilpailussa, jossa Ariane Friedrich voitti hänet. Vlašić oli voittanut viisi aiempaa Kultaisen liigan osakilpailua ja tappionsa myötä putosi pois miljoonan dollarin palkintopotin tavoittelusta. Ainoana kuuteen osakilpailuvoittoon kesän 2008 Kultaisessa liigassa ylsi Pamela Jelimo. Vlašić voitti tuloksella 201.


title: Blanka Vlašić

text: Torinon EM-hallikilpailuissa 2009 Vlašić jäi viidenneksi tuloksella 192. Tätä ennen hän oli hypännyt 42 kilpailussa peräkkäin yli kaksi metriä Elokuussa 2009 hän voitti Berliinin MM-kilpailuissa kultaa tuloksella 204. Hän yritti kilpailussa jo 39. kerran parantaa Stefka Kostadinovan hallussa olevaa maailmanennätystulosta 209 mutta ei edelleenkään siinä onnistunut. Runsas viikko MM-kisojen jälkeen hän hyppäsi Zagrebissa ennätyksekseen 208. Kauden päätteeksi hän voitti tuloksella 204. Dohan sisäratojen MM-kilpailuissa 2010 hän voitti kultaa tuloksella 200. Hän voitti samana vuonna myös Euroopan-mestaruuden Barcelonassa tuloksella 203 ja Splitin maanosien cupin kauden parhaallaan 205. Daegun MM-kilpailuissa 2011 hän sai hopeaa tuloksella 203. Vlasic ei pystynyt osallistumaan Moskovan MM-kilpailuihin 2013 loukkaantumisen vuoksi. Hän sijoittui kuudenneksi Sopotin MM-hallikilpailuissa 2014. Hän sai hopeaa Pekingin MM-kilpailuissa 2015 tuloksella 201. Rio de Janeiron olympialaisissa 2016 hän saavutti pronssia tuloksella 197.


title: Blanka Vlašić

text: Vlašić on voittanut Kroatian-mestaruuden 2001, 2002 ja 2005 sekä Kroatian sisäratojen mestaruuden 2002 ja 2004. Euroopan cupin kakkosliigan hän on voittanut 2003, 2006, 2007 ja 2008 sekä Euroopan joukkuemestaruuskilpailujen kakkosliigan 2009, 2010


title: Blanka Vlašić

text: Blanka Vlašić on nimetty Casablancan kaupungin mukaan, koska hänen isänsä oli siellä kymmenottelemassa Blankan syntymävuonna.


title: Unelma Säleikkö

text: Unelma Säleikkö on kuvitteellinen henkilö Uuno Turhapuro -elokuvissa jota esittää Elli Castrén.


title: Unelma Säleikkö

text: Unelma Säleikkö on vuorineuvos Tuuran sihteeri. Hän on ollut Tuura-yhtymän palveluksessa sihteerinä vuosina 1981–2004. Unelma on luonteeltaan ystävällinen, herkkä ja kiltti ihminen. Hän lupautui jopa auttamaan Tuuraa tämän suunnitelmissa erottaa tyttärensä Elisabeth miehestään Uuno Turhapurosta. Unelman yritykset hurmata Uuno salanimellä "Orvokki Sumu" eivät tuottaneet tulosta, kun Uuno ei halunnut erota vaimostaan suuren perinnön menettämisen pelossa. Samaan aikaan Unelma rakastui Uunoon, seuraavana vuonna heille melkein jo järjestettiin häitä, kun Elisabeth halusi erota Uunosta. Pahaksi onneksi Uuno löi päänsä törmäyksessä ja menetti muistinsa. Toivuttuaan Uuno rakastui uudelleen Elisabethiin ja Unelma jäi yksin.